**МИНИСТЕРСТВО НА ИНОВАЦИИТЕ И РАСТЕЖА**

**УСЛОВИЯ ЗА КАНДИДАТСТВАНЕ**

**за предоставяне на безвъзмездна финансова помощ по**

**Програма „Научни изследвания, иновации и дигитализация за интелигентна трансформация“ 2021-2027**

**Процедура чрез подбор на проектни предложения**

**BG16RFPR002-1.005 Малки иновативни грантове**

**за малки и средни предприятия (МСП)**

Съдържание

[1. Наименование на програмата: 4](#_Toc179811456)

[2. Наименование на приоритета и специфичната цел: 4](#_Toc179811457)

[3. Наименование на процедурата: 4](#_Toc179811458)

[4. Измерения по кодове: 4](#_Toc179811459)

[5. Териториален обхват: 4](#_Toc179811460)

[6. Цели на предоставяната безвъзмездна финансова помощ по процедурата и очаквани резултати: 4](#_Toc179811461)

[7. Индикатори: 6](#_Toc179811462)

[7.1. Индикатори/показатели за резултати и за крайния продукт съгласно програмата: 6](#_Toc179811463)

[8. Общ размер на безвъзмездната финансова помощ по процедурата: 8](#_Toc179811464)

[9. Минимален (ако е приложимо) и максимален размер на безвъзмездната финансова помощ за конкретен проект: 8](#_Toc179811465)

[10. Процент на съфинансиране: 9](#_Toc179811466)

[11. Допустими кандидати: 9](#_Toc179811467)

[11.1 Критерии за допустимост на кандидатите: 9](#_Toc179811468)

[11.2 Критерии за недопустимост на кандидатите: 11](#_Toc179811469)

[12. Допустими партньори (ако е приложимо): 14](#_Toc179811470)

[13. Дейности, допустими за финансиране: 15](#_Toc179811471)

[13.1. Допустими дейности: 15](#_Toc179811472)

[13.2. Недопустими дейности: 17](#_Toc179811473)

[14. Категории разходи, допустими за финансиране: 17](#_Toc179811474)

[14.1. Условия за допустимост на разходите: 18](#_Toc179811475)

[14.2. Допустими разходи: 19](#_Toc179811476)

[14.3. Недопустими разходи: 20](#_Toc179811477)

[15. Допустими целеви групи: 21](#_Toc179811478)

[16. Приложим режим на минимални/държавни помощи: 21](#_Toc179811479)

[17. Хоризонтални политики: 22](#_Toc179811480)

[18. Минимален и максимален срок за изпълнение на проекта (ако е приложимо): 23](#_Toc179811481)

[19. Ред за оценяване на концепциите за проектни предложения: 23](#_Toc179811482)

[20. Критерии и методика за оценка на концепциите за проектни предложения: 24](#_Toc179811483)

[21. Ред за оценяване на проектните предложения: 24](#_Toc179811484)

[21.1. Оценка на административното съответствие и допустимостта: 24](#_Toc179811485)

[21.2. Техническа и финансова оценка: 25](#_Toc179811486)

[22. Критерии и методика за оценка на проектните предложения: 27](#_Toc179811487)

[23. Начин на подаване на проектните предложения/концепциите за проектни предложения: 27](#_Toc179811488)

[24. Списък на документите, които се подават на етап кандидатстване: 29](#_Toc179811489)

[25. Краен срок за подаване на проектните предложения: 31](#_Toc179811490)

[26. Допълнителна информация: 32](#_Toc179811491)

[26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ: 32](#_Toc179811492)

[27. Приложения към Условията за кандидатстване: 40](#_Toc179811493)

## 1. Наименование на програмата:

Програма „Научни изследвания, иновации и дигитализация за интелигентна трансформация“ 2021-2027

## 

## 2. Наименование на приоритета и специфичната цел:

Приоритет: 1. „Устойчиво развитие на българската научно-изследователска и иновационна екосистема“, приоритетно направление 3 „Трансфер на технологии и знания“.

Специфична цел: RSO1.1. Развитие и засилване на капацитета за научни изследвания и иновации и на внедряването на модерни технологии (ЕФРР).

## 

## 3. Наименование на процедурата:

**BG16RFPR002-1.005 Малки иновативни грантове за малки и средни предприятия (МСП)**

## 

## 4. Измерения по кодове:

Измерение 1 – Област на интервенция:

024 Специализирани услуги за подпомагане на МСП и групи от МСП (включително услуги за управление, маркетинг и проектиране)

Измерение 2 – Форма на финансиране:

01. Безвъзмездни средства.

Измерение 3 — Териториален механизъм за изпълнение и териториална насоченост:

33. Друг подходи — Без целеви територии.

Измерение 7 — Равенство между половете във връзка с ЕСФ+\*, ЕФРР, КФ и ФСП:

03. Полово неутрално.

## 5. Териториален обхват:

Проектите по процедурата следва да бъдат изпълнени на територията на Република България.

## 6. Цели на предоставяната безвъзмездна финансова помощ по процедурата и очаквани резултати:

**Цел на процедурата:**

Процедурата предвижда подкрепа за научно-интензивни услуги за предоставяне на иновативни решения, въвеждането на нови продукти, процеси или услуги в бизнеса, решаването на различни технологични проблеми на предприятията, въвеждането на нови бизнес модели, прототипиране и др. чрез предоставяне на фокусирана подкрепа на българските предприятия под формата на фиксирани грантове за предоставяне на услуги от доставчици на знания като университети/научни организации, вкл. центрове за компетентност (ЦК), центрове за върхови постижения (ЦВП), СНИРД на София тех парк и научноизследователски инфраструктури от Националната пътна карта за научна инфраструктура (НПКНИ), вписани в Регистъра на научната дейност на Република България[[1]](#footnote-2).

**Обосновка:**

Иновациите могат да стимулират значителни икономически възможности за малките и средни предприятия (МСП) и да насърчат икономическия растеж и растежа на заетостта. Въпреки нарастващите инвестиции в научноизследователска инфраструктура обаче, България все още има едни от най-ниските нива на инвестиции в иновации в Европейския съюз. Причините за това включват липсата на ефективен трансфер на знания между академичния и частния сектор и недостатъчната подкрепа на сътрудничеството между науката и бизнеса.

Българската система за научни изследвания и иновации също е изправена пред редица структурни недостатъци. Те включват ниски нива на публични и частни инвестиции в научноизследователска и иновационна дейност, фрагментирана публична научна база, липса и застаряване на квалифицирани човешки ресурси, слаби връзки между науката и бизнеса и неефективно управление. Всички тези недостатъци се отразяват неблагоприятно върху МСП, които са гръбнакът на икономиката в страната. Същевременно, те са подложени на конкурентен натиск, като е необходимо да се адаптират към бързото цифрово навлизане и новите приоритети на Европа за нулеви емисии до 2050 г.

МСП обикновено не разполагат със собствена база за научноизследователска и развойна дейност и достъпът им до външно знание в тези сфери е значително усложнен. Насърчаването на сътрудничеството между МСП и научните организации е една от базовите предпоставки за развитие на иновациите, конкурентоспособността и устойчивостта на икономиката.

Основна цел на третото приоритетно направление „Трансфер на технологии и знания“ на Приоритет 1 на ПНИИДИТ е да насърчи бизнеса за по-широко използване на капацитета на научните организации в процесите на въвеждане на иновативни решения, решаването на различни технологични проблеми на предприятието, в дигитализацията, въвеждането на нови бизнес модели и др. Това ще се постигне включително чрез предоставянето на малки иновативни грантове, чрез които ще се насърчи достъпа на МСП до необходимата им научноизследователска база и експертиза от изпълнителите на услуги по процедурата, вкл. ЦВП и ЦК, както и посочените обекти в НПКНИ.

Иновационна стратегия за интелигентна специализация 2021-2027 г. (ИСИС) предвижда в рамките на Оперативна цел № 1 „Подобряване на научноизследователската система и иновационното представяне на предприятията“ да се създадат условия за достъп на МСП до услуги и апаратура за провеждане на високотехнологични и научни изследвания. ИСИС насърчава подобряването на партньорствата между научно-изследователските институти, университетите и бизнеса в областта на научните изследвания и технологичното развитие.

Посредством планираната по ПНИИДИТ процедура ще се насърчи създаването и/или развитието на благоприятни условия за местна икономическа среда, която се основава върху сътрудничеството на науката и бизнеса, като МСП използват услугите в съответните региони.

От своя страна, научноизследователските организации ще бъдат подкрепени да са по-активни в предоставянето за външно ползване на своите съоръжения и своите компетенции на МСП.

По процедура на ПНИИДИТ е изградена целева платформа, която да улесни взаимовръзката и достъпа до информация за бизнеса чрез надграждането на Регистъра за научната дейност, Регистъра на академичния състав и Българския портал за отворена наука. Тази платформа ще бъде изградена до края на 2024 г. в изпълнение на обявена процедура за предоставяне на безвъзмездна финансова помощ BG16RFPR002-1.007 „Платформа за сътрудничество между висшите училища, изследователските организации и бизнеса чрез надграждането на Регистър на научната дейност, Регистър на академичния състав и Българския портал за отворена наука“ по Приоритет 1 „Устойчиво развитие на българската научно-изследователска и иновационна екосистема“ на ПНИИДИТ, приоритетно направление 3 „Трансфер на технологии и знания“ и ще предоставя информация в систематизиран и общодостъпен вид относно наличната експертиза, услугите и инфраструктурата, предоставяни от участващите в инициативата научноизследователски структури.

Платформата осигурява възможност и за представяне на резултати от получените услуги, подкрепени чрез настоящата процедура. МСП ще могат свободно да използват платформата, чрез която да открият подходящите специалисти, услуги и съоръжения за провеждане на високотехнологични научни изследвания, необходими за реализиране на иновационния им проект или за получаване на високоспециализирана услуга.

**Очаквани резултати:**

- Нарастване на дела на предприятията, които си сътрудничат с научноизследователски организации, като използват капацитета им;

- Повишаване на иновационния капацитет и конкурентоспособността на МСП;

- Създаване на условия за устойчиви партньорства между наука и бизнес

## 7. Индикатори:

## 7.1. Индикатори/показатели за резултати и за крайния продукт съгласно програмата:

В съответствие с Приоритет: 1. „Устойчиво развитие на българската научно-изследователска и иновационна екосистема“ , Специфична цел: RSO1.1. „Развитие и засилване на капацитета за научни изследвания и иновации и на внедряването на модерни технологии (ЕФРР)“, проектните предложения по настоящата процедура следва задължително да имат принос към постигането на следните показатели за резултат:

**RCO01 Подпомагани предприятия – брой**

Показателят отчита всички предприятия, които получават парична подкрепа от ЕФРР по ПНИИДИТ. За целите на този показател предприятията са ориентирани към печалба организации, които произвеждат стоки и услуги за задоволяване на нуждите на пазара. В рамките на настоящата процедура показателят измерва микро-, малки и средни предприятия.

**RCO02 Подпомагани предприятия с безвъзмездни финансови средства – брой**

Показателят отчита Брой предприятия, получаващи парична подкрепа под формата на безвъзмездна финансова помощ по настоящата процедура. За определението за „предприятие“ вж. RCO01.

**RCO10 Предприятия, които си сътрудничат с научноизследователски организации – брой**

Показателят отчита брой предприятия, които си сътрудничат в съвместни научноизследователски проекти с научноизследователски организации в т.ч. университети (висши училища)/ научни организации, центрове за компетентност, центрове за върхови постижения, Сдружение за НИРД на София тех парк и научноизследователски инфраструктури от Националната пътна карта за научна инфраструктура, вписани в Регистъра на научната дейност на Република България. Сътрудничеството в научноизследователските и развойни дейности може да бъде ново или съществуващо и то следва да продължи поне за срока на изпълнение на проекта по настоящата процедура. Показателят обхваща активното участие в съвместни научноизследователски проекти и изключва договорни споразумения извън сътрудничеството по проекта по настоящата процедура.

За определение за „предприятие“ — вж. RCO01.

**ВАЖНО: УО на ПНИИДИТ служебно е определил приложимостта на посочените по-горе индикатори за всички проектни предложения в зависимост от мястото на изпълнение на проекта (регион в преход или по-слабо развит регион), като е фиксирал целевата стойност за всеки от тях. В тази връзка в раздел „Индикатори“ от Формуляра за кандидатстване, кандидатите НЕ СЛЕДВА да попълват никаква информация.**

## 8. Общ размер на безвъзмездната финансова помощ по процедурата:

Общият размер на безвъзмездната финансова помощ по процедура чрез подбор на проектни предложения BG16RFPR002-1.005 „Малки иновативни грантове за малки и средни предприятия (МСП) е, както следва:

|  |  |  |  |
| --- | --- | --- | --- |
|  | По-слабо развити региони[[2]](#footnote-3) | Региони в преход[[3]](#footnote-4) | Общо |
| Общ размер на безвъзмездната финансова помощ  (ЕФРР+национално съфинансиране) | **20 500 000 лв.** | **4 500 000 лв.** | **25 000 000 лв.** |
| 10 481 483, 56 € | 2 300 813,46 € | 12 782 297,02 € |
| Средства от Европейския фонд за регионално развитие (ЕФРР) | **17 425 000 лв.** | **3 150 000 лв.** | **20 575 000 лв.** |
| 8 909 261,03 € | 1 610 569,42 € | 10 519 830,45 € |
| Национално съфинансиране | **3 075 000 лв.** | **1 350 000 лв.** | **4 425 000 лв.** |
| 1 572 222,53 € | 690 244,04 € | 2 262 466,57 € |

**ВАЖНО:** Проектните предложения следва да се изпълняват САМО В ЕДНА от горепосочените две категории региони: в преход или в по-слабо развити региони. В случай че във Формуляра за кандидатстване в раздел „Основни данни“, „Местонахождение (Място на изпълнение на проекта)“ кандидатът е посочил, че проектът ще се изпълнява едновременно в регион в преход и в по-слабо развити региони и видно от информацията, представена във Формуляра за кандидатстване, е предвидено изпълнение на дейности и в двете категории региони, то **проектното предложение се отхвърля.**

**ВАЖНО:** В рамките на бюджета за региона в преход – ЮЗР, Управляващият орган може да пренасочи свободния (остатъчен) финансов ресурс (в случай че такъв е наличен) към по-слабо развити региони - (СЗР, СЦР, СИР, ЮЦР и ЮИР). Не е допустимо пренасочване на остатъчен ресурс (ако такъв е наличен) от по-слабо развитите региони към региона в преход (ЮЗР).

## 

## 9. Минимален (ако е приложимо) и максимален размер на безвъзмездната финансова помощ за конкретен проект:

По настоящата процедура е **допустимо едно МСП да получи до две услуги в областта на иновациите[[4]](#footnote-5)**, които ще се реализират от изпълнители на услуги, включени в Платформата за сътрудничество между висшите училища, изследователските организации и бизнеса чрез надграждането на Регистър на научната дейност, Регистър на академичния състав и Българския портал за отворена наука. Минимален размер на безвъзмездната финансова помощ за индивидуално проектно предложение по процедурата е във **фиксиран размер на 13 510 лева за една услуга или в максимален размер** на безвъзмездната финансова помощ **на 27 020 лева при две услуги и се предоставя като еднократна сума за всяка реализирана услуга, в съответствие с чл. 53, пар. 1 б. „в“ от Регламент (ЕС) 2021-1060[[5]](#footnote-6).**

В рамките на посочения размер на безвъзмездното финансиране по индивидуалните предложения **са налице и допълнителни ограничения, произтичащи от правилата за държавни помощи, описани в т. 16** „Приложим режим на минимални/държавни помощи от настоящите условия и в Приложение 3.А към Условията за кандидатстване.

## 10. Процент на съфинансиране:

Максималният интензитет на безвъзмездната финансова помощ по процедура за подбор на проекти по процедура BG16RFPR002-1.005 „Малки иновативни грантове за малки и средни предприятия (МСП)“ е 100%.

## 11. Допустими кандидати:

### 11.1 Критерии за допустимост на кандидатите:

Допустими по настоящата процедура чрез подбор на проектни предложения са само кандидати, които отговарят на следните критерии:

1. Да са **търговци по смисъла на Търговския закон или Закона за кооперациите** или да са **еквивалентно** лице по смисъла на законодателството на държава-членка на Европейското икономическо пространство.

Клонове на юридически лица, регистрирани в България, **не могат** да участват в процедурата чрез подбор на проектни предложения поради липсата на самостоятелна правосубектност.

1. Да са **микро-, малки и средни предприятия (МСП)** по смисъла на чл. 3 и чл. 4 от Закона за малките и средните предприятия (ЗМСП) и Приложение I „Определение за МСП“ към Регламент (ЕС) № 651/2014 на Комисията.

Приоритет при извършване на техническата и финансова оценка ще имат МСП, които имат седалище (към датата на кандидатстване) на територията на региони за планиране от (NUTS 2) Северозападен, Северен централен и Североизточен, както и МСП, които имат седалище (към датата на кандидатстване) в Южен централен и Югоизточен регион.

**ВАЖНО:** Не е допустимо проектното предложение да се изпълнява едновременно в регион в преход (ЮЗР) и в по-слабо развити региони (извън ЮЗР).

1. Да са **регистрирани не по-късно от 31.12.2022 г.**
2. Да са реализирали **нетни приходи от продажби за 2023 финансова година** **в зависимост от категорията на предприятието-кандидат**, както следва:

|  |  |
| --- | --- |
| **Категория на предприятието** | **Нетни приходи от продажби за 2023 г.[[6]](#footnote-7)** |
| Микропредприятие | ≥ 41 000 лева |
| Малко предприятие | ≥ 82 000 лева |
| Средно предприятие | ≥ 123 000 лева |

1. Да имат **средносписъчен брой на персонала за 2023 г., който е ≥ 2 заети лица**[[7]](#footnote-8).

**ВАЖНО**: При определянето на нетните приходи от продажби и средносписъчната численост на персонала за 2023 г. се вземат предвид **само данните от индивидуалния** Отчет за приходите и разходите за 2023 г. на предприятието-кандидат, без да се отчитат данните на свързани предприятия и/или предприятия-партньори (ако е приложимо), послужили за определяне на категорията на кандидата.

1. Да са заявили подкрепа за Дейност 1. „Услуги за иновации в полза на МСП“ за основната си икономическа дейност съгласно Класификацията на икономическите дейности – КИД-2008.

ВАЖНО: По настоящата процедура кандидатите могат да заявяват подкрепа за услуга/и в областта на иновациите по отношение единствено на основната си икономическа дейност съгласно КИД-2008. Оценителната комисия ще извършва служебна проверка относно кода на основната икономическа дейност на кандидатите въз основа на данни, предоставени от НСИ за 2023 г. В тази връзка, кандидатите следва да попълнят и представят на етап кандидатстване Декларация при кандидатстване (Приложение 2), в която декларират, че заявените дейност/разходи са за подкрепа на основната икономическа дейност, съгласно КИД-2008 и която включва Раздел 3 „Декларация за съгласие за предоставяне на данни от Националния статистически институт на УО на ПНИИДИТ по служебен път“.

В случай че при проверката съгласно данните от НСИ за 2023 г. се установи, че кодът на основната икономическа дейност на кандидата е недопустим, ще бъде издавано Решение за отказ за предоставяне на безвъзмездно финансиране на съответния кандидат.

1. Да **отговарят на изискванията за предоставяне на държавни помощи**, посочени в т. 16 „Приложим режим на държавни помощи“ от Условията за кандидатстване по отношение предоставянето на държавна помощ съгласно чл. 28 „Помощи за иновации в полза на МСП“, от Регламент (ЕС) № 651/2014, ако са изпълнени условията и в глава I от Регламента.

Кандидати могат да участват в процедурата за подбор на проекти и да получат безвъзмездна финансова помощ, в случай че не са недопустими кандидати съобразно демаркационната линия с други планове и програми, финансирани със средства на ЕС.

### 11.2 Критерии за недопустимост на кандидатите:

**1)** Съгласно чл. 25, ал. 2 от Закона за управление на средствата от европейските фондове при споделено управление (ЗУСЕФСУ) и Постановление № 23/2023[[8]](#footnote-9) г. в процедурата **не могат да участват и безвъзмездна финансова помощ не се предоставя на лица за които** са налице обстоятелства за отстраняване от участие в процедура за възлагане на обществена поръчка съгласно чл. 54 и чл. 55 от Закона за обществени поръчки (ЗОП). Кандидатите са длъжни да декларират, че не попадат в някоя от категориите, посочени в чл. 25, ал. 2 от ЗУСЕФСУ и чл. 7 от ПМС № 23/2023 г., чрез Декларацията при кандидатстване (Приложение 2). Потенциалните кандидати не могат да участват в процедурата чрез подбор на проектни предложения и да получат безвъзмездна финансова помощ, в случай че**:**

а) са обявени в несъстоятелност;

б) са в производство по несъстоятелност;

в) са в процедура по ликвидация;

г) са сключили извънсъдебно споразумение с кредиторите си по смисъла на чл. 740 от Търговския закон;

д) са преустановили дейността си;

е) се намират в подобно положение, произтичащо от сходна на горепосочените процедури, съгласно законодателството на държавата, в която са установени;

ж) е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

з) са лишени от правото да упражняват определена професия или дейност съгласно законодателството на държавата, в която е извършено деянието;

и) са сключили споразумение с други лица с цел нарушаване на конкуренцията, когато нарушението е установено с акт на компетентен орган;

й) е доказано, че са виновни за неизпълнение на договор за обществена поръчка или на договор за концесия за строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

к) имат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към Столична община и към общината по седалището на кандидата, или аналогични задължения съгласно законодателството на държавата, в която кандидатът е установен, доказани с влязъл в сила акт на компетентен орган, и не е допуснато разсрочване, отсрочване и обезпечение на задълженията, или размерът на неплатените дължими данъци или социалноосигурителни вноски е повече от 1 на сто от сумата на годишния общ оборот за последната приключена финансова година, или е повече от 50 000 лева;

л) са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;

м) лицата, които представляват кандидата, са правили опит да:

i) повлияят на вземането на решение от страна на УО, свързано с отстраняването, подбора или възлагането, включително чрез предоставяне на невярна или заблуждаваща информация, или

ii) получат информация, която може да им даде неоснователно предимство в процедурата за предоставяне на безвъзмездна финансова помощ;

н) лицата, които представляват кандидата, са осъждани с влязла в сила присъда за:

i) престъпление по чл. 108а, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс;

ii) престъпление, аналогично на тези по горната хипотеза, в друга държава членка или трета страна;

о) за лицата, които представляват кандидата, е налице конфликт на интереси във връзка с процедурата за предоставяне на безвъзмездна финансова помощ, който не може да бъде отстранен;

п) е налице неравнопоставеност в случаите по чл. 44, ал. 5 от ЗОП;

р) е установено, че:

i) са представили документ с невярно съдържание, свързан с удостоверяване липсата на основания за отстраняване или изпълнението на критериите за подбор;

ii) не са предоставили изискваща се информация, свързана с удостоверяване липсата на основания за отстраняване или изпълнението на критериите за подбор.

**ВАЖНО**: Съответствието с посочените в т. 1) обстоятелства, при кандидатстване се декларира от кандидатите в Декларацията при кандидатстване (Приложение 2), а преди сключване на административен договор с одобрените кандидати - чрез извършване на съответните служебни и документални проверки.

**2)** Кандидатите **не могат** да участват в процедурата и да получат безвъзмездно финансиране, в случай че попадат в забранителните режими съгласно чл. 1, пар. 3 на Регламент (ЕС) № 651/2014).

**ВАЖНО:** Информация относно ограниченията, произтичащи от Регламент (ЕС) № 651/2014 на Комисията е представена в Приложение 3.А към Условията за кандидатстване, произтичащи от приложимия режим на държавна помощ, съгласно чл. 28 от Регламент (ЕС) № 651/2014 г.

**ВАЖНО:** Когато кандидатът упражнява едновременно дейност в недопустими сектори и в допустими сектори по настоящата процедура, средства по тази процедура се предоставят само за дейностите в допустимите сектори, като кандидатът следва да води отделна счетоводна отчетност по отношение на приходите, разходите, активите и пасивите, свързани с всяка дейност, която да гарантира отделяне на дейностите, така че дейностите в недопустимите сектори да не се ползват от безвъзмездно финансиране, предоставено по настоящата процедура.

В случай че на етап изпълнение бъде установено, че не са спазени изискванията да не се подкрепя недопустима дейност, предоставените средства (в случай на изплатени такива), подлежат на възстановяване.

**3)** Не могат да участват в процедурата и да получат безвъзмездна финансова помощ кандидати, за които е **установено с влязъл в сила административен акт наличието на недължимо платени и/или надплатени суми, както и неправомерно получени и/или неправомерно усвоени средства** по проекти, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране.

**ВАЖНО:** Горепосоченото ограничение касае само вземания произтичащи от недължимо платени и/или надплатени суми, както и неправомерно получени и/или неправомерно усвоени средства по проектни предложения, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, Европейските земеделски фондове и Европейския фонд за рибарството, Инструмента Шенген и Преходния финансов инструмент, които **към момента на сключване на административния договор не са изплатени към съответната финансираща институция**. Издаването на акт за установяване на публично държавно вземане само по себе си не е основание за отстраняване на кандидата, ако установеното вземане е погасено.

**4)** Не могат да участват в процедурата и да получат безвъзмездно финансиране предприятия, чиято основна икономическа дейност за 2023 г. попада в някой от следните сектори/раздели/кодове съгласно КИД-2008 на НСИ[[9]](#footnote-10):

- Сектор G - Търговия; Ремонт на автомобили и мотоциклети, с изключение на код 45.20 „Техническо обслужване и ремонт на автомобили”, който е допустим за подкрепа по процедурата.

- Сектор К - Финансови и застрахователни дейности.

- Раздел 92 „Организиране на хазартни игри” от Сектор R - Култура, спорт и развлечения.

- Код 96.09 „Други персонални услуги, некласифицирани другаде” от раздел 96 „Други персонални услуги” в Сектор S – Други дейности.

**ВАЖНО:**

С цел проверка на основната икономическа дейност на предприятието за 2023 г., УО ще извършва служебни проверки относно кода на основна икономическа дейност на кандидатите въз основа на данни, предоставени от НСИ, за 2023 г. **В случай че след извършване на служебната проверка от УО предприятието е с основна икономическа дейност за 2023 г., която попада в посочените недопустими сектори/раздели/кодове съгласно КИД-2008 на НСИ, проектното предложение се отхвърля.**

**5)** Недопустими са кандидати, които попадат в обхвата на чл. 5л от Регламент (ЕС) 2022/576 на Съвета от 8 април 2022 година за изменение на Регламент (ЕС) № 833/2014 относно **ограничителни мерки с оглед на действията на Русия**, дестабилизиращи положението в Украйна.

По настоящата процедура икономическата дейност на проекта, за която се кандидатства по КИД-2008 на НСИ е тази, в рамките на която се получава помощ за иновации в полза на МСП, получило услуга от научноизследователска организация по настоящата процедура. В тази връзка **в раздел „Данни на кандидата“, поле „Код на проекта по КИД-2008“ от Формуляра за кандидатстване в ИСУН, УО на ПНИИДИТ служебно е въвел код 72 „Научноизследователска и развойна дейност“.**

Гореизброените критерии за недопустимост се прилагат кумулативно с критериите за допустимост на кандидатите, посочени в т. 11.1 от Условията за кандидатстване, по-горе.

**ВАЖНО**: В случай че по процедурата бъдат подадени проектни предложения от **няколко свързани предприятия**, осъществяващи подобна дейност, **административен** **договор** за предоставяне на безвъзмездна финансова помощ **може да бъде сключен само с едно от тези предприятия**. При установяване на посоченото обстоятелство, ще бъде издавано Решение за отказ за предоставяне на безвъзмездна финансова помощ на всяко предложение от Списъка с одобрени за финансиране проектни предложения, класирано на по-ниска позиция след първото такова, което също е включено в Списъка с одобрени за финансиране проектни предложения/Списъка с резервни проектни предложения (ако такъв е съставен). Под свързани предприятия се разбират предприятията по чл. 4, ал. 5-8 от Закона за малките и средните предприятия.

## 12. Допустими партньори (ако е приложимо):

Не е приложимо.

По настоящата процедура чрез подбор на проектни предложения кандидатите участват индивидуално, а не съвместно с партньорски или други организации.

## 13. Дейности, допустими за финансиране:

### 13.1. Допустими дейности:

Проектните предложения по настоящата процедура следва да са в съответствие с принципите по чл. 29, ал. 1 от ЗУСЕФСУ, да спазват изискванията за ефективност, ефикасност и икономичност при разходването на средствата, да водят до постигане на специфичните цели на ПНИИДИТ (приложими за процедурата), както и на целите на настоящата процедура, при най-адекватното съотношение между очакваните разходи и ползи.

**I. ДОПУСТИМА ДЕЙНОСТ:**

**Дейност 1. Услуги за иновации в полза на МСП**[[10]](#footnote-11).

Услугите по посочената допустима дейност по настоящата процедура ще се предоставят от „изпълнители на услугата“, съгласно определението в Приложение 8 към Условията за кандидатстване.

Примерни услуги са посочени в Приложение 14А. Окончателният списък на услугите ще бъде публикуван в Платформата за сътрудничество между висшите училища, изследователските организации и бизнеса, администриран от Националния център за информация и документация, която е в процес на разработване по проект по процедура BG16RFPR002-1.007 Платформа за сътрудничество между висшите училища, изследователските организации и бизнеса чрез надграждането на Регистър на научната дейност, Регистър на академичния състав и Българския портал за отворена наука по ПНИИДИТ.

При подготовката на проектните предложения МСП **използват за информация** Платформата за сътрудничество между висшите училища, изследователските организации и бизнеса, администрирана от Националния център за информация и документация, за да идентифицират необходимите им услуги и/или използването на инфраструктура/специализирани лабораторни комплекси или уникално научно оборудване. В тази платформа ще се съдържат данни от Регистъра за научната дейност, Регистъра на академичния състав и Българския портал за отворена наука и ще даде възможност на МСП да избират от обширен списък от изпълнители на услуги, както и съответните специфични услуги, които те биха могли да им предоставят.

**ВАЖНО:** Изборът на изпълнител на услуга от Платформата за сътрудничество между висшите училища, изследователските организации и бизнеса се извършва от МСП след сключване на административен договор за предоставяне на безвъзмездна финансова помощ по настоящата процедура.

**II. За да са допустими проектните предложения по процедурата следва:**

**- да водят до постигане на целта на процедурата.**

- **да се изпълняват на територията на Република България** и само в една от двете категории региони (регион в преход или по-слабо развити региони).

- **допустимата дейност да попада в обхвата на поне ЕДНА[[11]](#footnote-12) от тематични области на ИСИС 2021-2027**, изброени в Списък на тематичните области и подобласти от „Иновационна стратегия за интелигентна специализация на България“ 2021-2027 (Приложение 11 от Условията за кандидатстване).

**ВАЖНО:** Във връзка с горепосоченото изискване за допустимост на проектите в рамките на раздел „Допълнителна информация необходима за оценка на проектното предложение“ от Формуляра за кандидатстване, кандидатите **задължително** описват/обосноват съответствието на предвидената допустима дейност в раздел „План за изпълнение/дейности по проекта“ с определената от кандидата (водеща) тематична област на ИСИС, посочена в раздел „Допълнителна информация необходима за оценка на проектното предложение“ от Формуляра за кандидатстване.

**- да е посочена Дейност 1, която съответства на допустимата дейност по процедурата, съгласно т. 13.1, подт. I от Условията за кандидатстване.**

В посочената дейност от Формуляра за кандидатстване, **кандидатът посочва:**

* В поле „Описание“ – описание на дейността съгласно допустимата Дейност 1. „Услуги за иновации в полза на МСП“ и услугата/ите, за която/които се кандидатства по настоящата процедура;
* В поле „Начин на изпълнение“ - информация, че след сключване на административен договор за предоставяне на безвъзмездна финансова помощ, за всяка услуга МСП ще избере изпълнител на услугата от Платформата за сътрудничество между висшите училища, изследователските организации и бизнеса;
* В поле „Очаквани резултати“ се описват очакваните резултати, които ще бъдат постигнати чрез изпълнението на дейността по отношение на дейността на МСП.

**ВАЖНО: При отчитане на проекта и получената услуга/услуги, бенефициентът задължително представя сертификат, който се генерира по образец чрез Платформата за сътрудничество между висшите училища, изследователските организации и бизнеса и се издава от изпълнителя на услугата, договор между Бенефициента и изпълнителя на услугата, както и описание на постигнатия краен резултат**. Посочените в Сертификата области на ИСИС на получените услуги, следва да съответстват на посочената от МСП при кандидатстване област на ИСИС в проектното предложение.

Ако в срока на изпълнение на проекта и представяне на окончателно искане за плащане не бъдат получени съответните документи, доказващи изпълнението на всяка от предвидените по проекта услуги, извършените разходи за услугата, за която не са представени документи, доказващи изпълнението ѝ, няма да бъдат признати.

- **да са в съответствие с хоризонтални принципи**, заложени в чл. 9 на Регламент (ЕС) 2021/1060 на Европейския парламент и на Съвета, както и с принципа за „ненанасяне на значителни вреди“.

Допълнителна информация относно спазването на хоризонталните принципи и принципа за „ненанасяне на значителни вреди“ е представена в т. 17 от настоящите Условия за кандидатстване. Съответствието с посочените хоризонтални политики ще бъде проследявано както на етап оценка на проектните предложения, така и на етап изпълнение на проектите.

### 13.2. Недопустими дейности:

Недопустими по процедурата са следните видове дейности:

1. дейности, чието изпълнение е започнало преди сключване на административен договор за предоставяне на безвъзмездна финансова помощ;
2. дейности, извършени след изтичане на крайния срок за изпълнение на дейностите по проекта;
3. дейности, които вече са финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма ;
4. с цел гарантиране в максимална степен спазването на принципа за „ненанасяне на значителни вреди“[[12]](#footnote-13), по процедурата няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда;

1. дейности, попадащи в обхвата на недопустимите сектори, посочени в Приложение 3.А към Декларацията за държавни помощи (Приложение 3), произтичащи от избрания режим на държавна помощ;
2. дейности, свързани с предоставянето на консултантски услуги за разработване на проектното предложение;
3. дейности, свързани с предоставянето на консултантски, юридически и счетоводни услуги от общ характер;
4. всички дейности, които не са сред посочените като допустими в Условията за кандидатстване по процедурата.

## 14. Категории разходи, допустими за финансиране:

Допустими по процедурата са разходи, необходими за изпълнение на допустимите дейности, които са в съответствие с Регламент (ЕС) 2021/1060, Регламент (ЕС) 2021/1058, ЗУСЕФСУ, ПМС № 86 от 1 юни 2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 – 2027 г. и съответната му подзаконова нормативна уредба, възприета за програмен период 2021-2027 г. съгласно чл. 59, ал 1 от ЗУСЕФСУ.

При предоставяне на безвъзмездна финансова помощ по настоящата процедура ще бъдат взети под внимание само „допустимите разходи”, детайлно описани по-долу. Бюджетът е с фиксиран размер на допустимите разходи. **Разходите се предоставят като еднократни суми и са възстановими при наличието на постигнат конкретен краен резултат.**

**ВАЖНО:** Във връзка със спазването на принципа за недопускане под никаква форма на реализиране на печалба от безвъзмездното финансиране, печалбата подлежи на възстановяване[[13]](#footnote-14).

Допустими са разходи единствено и само ако не са финансирани от друг публичен източник.

### 14.1. Условия за допустимост на разходите:

За да бъдат допустими разходите по настоящата процедура за предоставяне на безвъзмездна финансова помощ трябва да отговарят на следните условия:

**1)** Да са необходими за изпълнението на проекта и да отговарят на принципите за добро финансово управление – икономичност, ефикасност и ефективност на вложените средства.

**2)** Да бъдат извършени след датата на сключване на административен договор за предоставяне на безвъзмездна финансова помощ и до изтичане на крайния срок, определен за представяне на финалния отчет за изпълнение на дейностите по проекта.

**3)** Да са в съответствие с видовете разходи, посочени в т. 14.2. на настоящите Условия.

**4)** За разходите да е налична адекватна одитна следа, включително да са спазени изискванията за съхраняване на документите, съгласно режима на помощ, посочен в административния договор за предоставяне на безвъзмездна финансова помощ (Приложение 15) и приложимите изисквания, съгласно Условията за изпълнение ю.

**5)** Да са действително платени от бенефициента (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на финалния отчет по проекта. Разходи, подкрепени с протоколи за прихващане, не се считат за допустими.

**6)** Да са отразени в счетоводната документация на бенефициента чрез отделни счетоводни аналитични сметки, съдържащи № на АДПБФП или в отделна счетоводна система с утвърдени сметки за отчитане на разходи по договора.

**7)** Да могат да се установят и проверят, както и да бъдат подкрепени с документни доказателства, които са ясни, конкретни и актуални (оригинални разходооправдателни документи).

**8)** Да са за дейности, определени и извършени под отговорността на УО и съгласно критериите за подбор на операции, одобрени от Комитета за наблюдение.

**9)** Да са за реално извършени услуги.

**10)** Да се спазват разпоредбите на чл. 55. от ЗУСЕФСУ и чл. 53 от Регламент (ЕС) № 2021/1060 при прилагане на опростено отчитане на разходите съгласно чл. 60, ал. 3 от ЗУСЕФСУ и чл. 91 от Регламент (ЕС) № 2021/1060.

Бюджетът трябва да отразява допустимите разходи, които са свързани с изпълнението на проекта. По настоящата процедура са недопустими разходи за възстановим ДДС във връзка с изпълнението на проекта. Относно третирането на ДДС следва да се запознаете с Указание НФ-1/09.01.2024 г. на министъра на финансите за третиране на данък върху добавената стойност като допустим разход при изпълнение на проекти по програмите, финансирани от Европейския фонд за регионално развитие (ЕФРР), Европейския социален фонд плюс (ЕСФ+), Кохезионния фонд (КФ), Фонда за справедлив преход (ФСП) и Европейския фонд за морско дело, рибарство и аквакултури (ЕФМДРА), Фонд "Убежище, миграция и интеграция" (ФУМИ), Фонд "Вътрешна сигурност" (ФВС), програмата по Инструмента за финансова подкрепа за управлението на границите и визовата политика (ИУГВП), както и на средствата за финансиране на подхода "Водено от общностите местно развитие" от Европейския земеделски фонд за развитие на селските райони (ВОМР) на ЕС, за програмен период 2021 – 2027 г. (Приложение 21 от Условията за изпълнение).

### 14.2. Допустими разходи:

Допустими по процедурата са следните видове разходи:

**I. Разходи за услуги**

1. Разходи за услуги

1.1. Разходи за услуги за иновации в полза на МСП

Разходите по настоящата процедура се финансират под формата на еднократна сума, съгласно чл. 53, пар. 1, букв. „в“ на Регламент (ЕС) № 2021/1060.

**- Еднократна сума в размер на 13 510 лв. за една услуга, обоснована в допустимата дейност в раздел „План за изпълнение/Дейности по проекта“ от Формуляра за кандидатстване.**

**В случай че са обосновани две услуги в допустимата дейност в раздел „План за изпълнение/Дейности по проекта“ от Формуляра за кандидатстване са допустими разходи в размер на 27 020 лв.**

**ВАЖНО:** В раздел „Бюджет“ на Формуляра за кандидатстване по бюджетен ред 1.1. кандидатът следва да посочи: 13 510 лв. еднократна сума при посочени в допустимата дейност в проектното предложение една услуга или 27 020 лв. еднократна сума при посочени в допустимата дейност в проектното предложение две услуги.

Посоченият размер на еднократната сума съгласно чл. 53, пар. 1, букв. „в“ на Регламент (ЕС) № 2021/1060 се определя в съответствие с чл. 53, пар. 3, букв. „в“ от Регламента, в съответствие с правилата за прилагането на съответните единични разходи, еднократни суми и единни ставки, прилагани в други политики на Съюза за подобен вид операция. Размерът на еднократната сума е съобразно „Проучване за развитие на опростени разходи на равнище ЕС. Варианти (ОВР) и други основани на резултати на равнище ЕС инструменти през програмния период 2021—2027 г.“[[14]](#footnote-15).

Съответствието на еднократните суми по настоящата процедура с посочените в Проучването разходи за ваучери за иновации за МСП за осъществяване на научноизследователска и развойна дейност (подобласт 2Б) са посочени в Таблица за съответствие с правилата за прилагането на еднократни суми за услуги на МСП за научноизследователска и развойна дейност (Приложение 14).

Еднократната сума покрива всички необходими разходи, възникнали при изпълнението на проекта, които са в съответствие с чл. 28, пар. 2, букв. „в“ от Регламент (ЕС) 651/2014 г.

**ВАЖНО: Във връзка с прилагане на опростен вариант на разходите по процедурата (Еднократна сума, съгласно чл. 53, пар. 1, букв. „в“ на Регламент (ЕС) № 2021/1060), в случай че договорените резултати (предвидената/ите услуга/и от изпълнителите на услуги не се изпълнят или се изпълнят частично, допустимите разходи за съответната/ите услуга/и са равни на 0.00 лв. и безвъзмездна финансова помощ не се изплаща, независимо от постигнатото частично изпълнение (ако има такова). При посочени две услуги в допустимата дейност в раздел „План за изпълнение/дейности по проекта“ от Формуляра за кандидатстване, но е постигнат резултат, надлежно удостоверен от бенефициента и одобрен от УО на ПНИИДИТ само за една от тях, безвъзмездна финансова помощ се изплаща за едната услуга, която е изпълнена.**

### 14.3. Недопустими разходи:

Недопустими по процедурата са следните видове разходи:

* разходи за дейности, които са започнати[[15]](#footnote-16) и/или физически завършени или изцяло осъществени преди сключване на административен договор за предоставяне на безвъзмездна финансова помощ;
* разходи за дейности, извършени след изтичане на крайния срок за изпълнение на дейностите по проекта;
* разходи за дейности, които вече са финансирани от други публични източници;
* разходи за възстановим ДДС;
* с цел гарантиране в максимална степен спазването на принципа за „ненанасяне на значителни вреди“[[16]](#footnote-17), по процедурата няма да се подкрепят разходи за:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* разходи, свързани с придобиването на материални и нематериални активи;
* дейности/разходи, попадащи в обхвата на недопустимите сектори, посочени в Приложение 3.А към Декларацията за държавни помощи (Приложение 3), произтичащи от режима на държавна помощ;
* всички разходи, които не са сред посочените като допустими в настоящите Условия за кандидатстване или попадат в забранителните режими на Регламент (ЕС) № 651/2014 или в чл. 7 от Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд.

## 15. Допустими целеви групи:

По процедурата се предоставят малки иновативни грантове, чрез които ще се насърчи достъпа на МСП до необходимата им научноизследователска база и експертиза от изпълнителите на услуги за по-широко използване на капацитета на научните организации в процесите на въвеждане на иновативни решения, решаването на различни технологични проблеми на предприятието, в дигитализацията, въвеждането на нови бизнес модели и др.

От своя страна, научноизследователските организации ще бъдат подкрепени да са по-активни в предоставянето за външно ползване на своите съоръжения и своите компетенции като се включат „Платформа за сътрудничество между висшите училища, изследователските организации и бизнеса чрез надграждането на Регистър на научната дейност, Регистър на академичния състав и Българския портал за отворена наука“ Платформата ще осигурява възможност МСП да открият подходящите специалисти, услуги и съоръжения за провеждане на високотехнологични научни изследвания, необходими за реализиране на иновационния им проект или за получаване на високоспециализирана услуга.

По настоящата процедура се подкрепят проекти, чието изпълнение води до получаване на услуги за научноизследователска и развойна дейност, попадаща в обхвата на една от тематичните области на ИСИС 2021-2027.

## 16. Приложим режим на минимални/държавни помощи:

**Финансирането по процедурата представлява държавна помощ за микро, малки и средни предприятия, съгласно чл. 28 „Помощи за иновации в полза на МСП“ от Регламент (ЕС) № 651/2014 на Комисията от 17 юни 2014 г.**

**Режим „Помощи за иновации в полза на МСП“** съгласно чл. 28, пар. 2, буква в) от Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187/26.06.2014), **допустим САМО за микро-, малки и средни предприятия.**

**ВАЖНО:** Максимално допустимия размер на помощта по чл. 4, пар. 1, буква „л“ от Регламент (ЕС) № 651/2014 на Комисията e 10 милиона евро на предприятие за проект.Помощта за предприятията (МСП) по настоящата процедура ще бъде с интензитет до 100% от допустимите разходи, като в такъв случай общият размер на помощите получени по чл. 28 „Помощи за иновации в полза на МСП“ не следва да надхвърля 430 282,60 лева (220 000 евро) за предприятие за всеки тригодишен период.[[17]](#footnote-18) В случай че се установи надхвърляне на посочения максимален размер никоя част от финансирането по настоящото процедура не следва да се счита за допустима за финансиране.

Данните за получени държавни/минимални помощи следва да бъдат надлежно посочени от кандидатите в Декларацията за държавни помощи (Приложение 3.1 към Приложение 3). Помощта се счита за получена от момента на сключване на договора за нейното предоставяне. В случай че след подаване на проектното предложение настъпи промяна по отношение на получената държавна помощ, кандидатът следва да уведоми писмено УО и да изпрати нова Декларация за държавни помощи (Приложение 3), с попълнени актуални данни в нея, в срок от 5 (пет) работни дни чрез модул „Комуникация с УО“ в Информационната система за управление и наблюдение на средствата от ЕФСУ, наричана по-нататък ИСУН, раздел „Европейски фондове при споделено управление (2021-2027)“.

При определяне дали е спазен максимално допустимият размер и съответно интензитет на помощта съгласно т. 9 и т. 10 от настоящите Условия за кандидатстване, ще се взема предвид както размера на държавната помощ, за която се кандидатства, така и общият размер на вече получена държавна помощ за дейности, проект или предприятие (извън тези, за които се кандидатства), независимо от това дали тази подкрепа е финансирана от местни, регионални, национални или общностни източници.

Допълнително, кандидатите нямат право да подават проектно предложения по процедурата за вече реализирани дейности или такива, финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

Съгласно чл. 38 от Закона за държавните помощи (ЗДП) възстановяването на неправомерна и несъвместима държавна помощ или на неправилно използвана държавна помощ се извършва въз основа на решение на Европейската комисия с разпореждане за възстановяване и влязъл в сила акт за установяване на публично вземане, когато това е приложимо. Вземанията подлежат на събиране по реда на Данъчно-осигурителния процесуален кодекс (ДОПК) от органите на Националната агенция за приходите.

Възстановяването на недължимо платените и надплатените суми, както и на неправомерно получените или неправомерно усвоени средства, ще се извършва в съответствие с установения ред, съгласно действащите нормативни актове за плащане, верификация и счетоводно отчитане на разходите към момента на изпълнение на АДПБФП с бенефициентите.

След публикуване на настоящите Условия за кандидатстване не са допустими изменения, които могат да повлияят на съответствието на настоящата процедура с изискванията на Регламент (ЕС) № 651/2014 на Комисията.

## 17. Хоризонтални политики:

По настоящата процедура следва да е налице съответствие на проектните предложения със следните хоризонтални принципи, заложени в чл. 9 на Регламент (ЕС) 2021/1060 на Европейския парламент и на Съвета:

- зачитането на основните права и спазването на Хартата на основните права на Европейския съюз[[18]](#footnote-19);

- равенството между мъжете и жените, интегрирането на принципа на равенство между половете и отчитането на социалните аспекти на пола;

- недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация;

- достъпност за хората с увреждания (вкл. спазване правата и принципите, залегнали в Конвенцията на ООН за правата на хората с увреждания[[19]](#footnote-20));

- целта за насърчаване на устойчивото развитие, посочена в член 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди“.

Принципът за „ненанасяне на значителни вреди“ изисква проектните предложения по настоящата процедура да НЕ водят до значителни вреди за следните **шест екологични цели**:

1) смекчаване на изменението на климата;

2) адаптиране към изменението на климата;

3) устойчиво използване и опазване на водните и морските ресурси;

4) преход към кръгова икономика;

5) предотвратяване и контрол на замърсяването;

6) защита и възстановяване на биологичното разнообразие и екосистемите.

**Определение и допълнителна информация относно спазване на принципа за „ненанасяне на значителни вреди“ са представени в Приложение 8 и Приложение 13 към Условията за кандидатстване.**

**ВАЖНО:** Спазването на заложените хоризонтални принципи ще се проследява, както следва:

- при подаване на проектното предложение, кандидатите декларират съответните обстоятелства в Декларацията при кандидатстване (Приложение 2);

- в края на изпълнението на проекта бенефициентите следва задължително да представят информация във финалния отчет относно осигуреното съответствие на проекта с принципите по тази точка.

## 18. Минимален и максимален срок за изпълнение на проекта (ако е приложимо):

Продължителността на изпълнение на всеки проект не следва да надвишава **12 (дванадесет) месеца**, считано от датата на влизане в сила на административния договор за предоставяне на безвъзмездна финансова помощ.

## 

## 19. Ред за оценяване на концепциите за проектни предложения:

Неприложимо.

## 

## 20. Критерии и методика за оценка на концепциите за проектни предложения:

Неприложимо.

## 

## 21. Ред за оценяване на проектните предложения:

Подборът на проектни предложения по настоящата процедура ще се основава на принципа на финансиране, основано на нуждите – съответствие с основните предизвикателства пред бизнеса/икономиката, идентифицирани в Споразумението за партньорство и приложимите стратегически документи.

Оценката и класирането на проектните предложения по настоящата процедура се извършват от Оценителна комисия, определена с акт на Ръководителя на УО. Всички проектни предложения, подадени в срок, се оценяват в съответствие с Критериите и методологията за оценка на проектните предложения по процедурата, посочени в т. 22 от настоящите Условия за кандидатстване и в Приложение 5. Не се допуска въвеждането на допълнителни критерии за оценка или изменение на критериите по време на провеждането на процедурата по оценка на постъпилите проектни предложения с изключение на случаите по чл. 26, ал. 7 от ЗУСЕФСУ.

Оценката на проектните предложения включва:

**Етап 1:** Оценка на административното съответствие и допустимостта;

**Етап 2:** Техническа и финансова оценка.

### 

### 21.1. Оценка на административното съответствие и допустимостта:

В процеса на оценка на административното съответствие и допустимостта на проектните предложения по процедурата, ще бъде проверявано дали:

- проектното предложение се отнася за обявената процедура за подбор на проекти;

- налице са всички документи, представени и попълнени съгласно изискванията, посочени в т. 24 от настоящите Условия за кандидатстване;

- въз основа на Формуляра за кандидатстване и представените документи е налице съответствие на кандидатите и проектните дейности с критериите за допустимост, посочени в Условията за кандидатстване.

В случай че при оценка на административното съответствие и допустимостта се установи липса на документи съгласно т. 24 от Условията за кандидатстване и/или друга нередовност, Оценителната комисия изпраща до кандидата уведомление за установените нередовности, като определя разумен срок за тяхното отстраняване, който не може да бъде по-кратък от една седмица. Уведомлението съдържа и информация, че неотстраняването на нередовностите в срок може да доведе до прекратяване на производството по отношение на кандидата. Отстраняването на нередовностите не може да води до подобряване на качеството на проектното предложение.

След приключване на оценката на административното съответствие и допустимостта, на интернет страницата на МИР ([https://www.mig.government.bg](https://www.mig.government.bg/)) и в ИСУН (<https://2020.eufunds.bg/bg/0/0/EvalSessionResult>) се публикува **списък на проектните предложения, които не се допускат до техническа и финансова оценка**, като се посочват и основанията за недопускане. За недопускането на всеки от кандидатите, включени в списъка, се съобщава само и единствено чрез ИСУН чрез модул „Комуникация“. Този начин на уведомяване е предвиден в чл. 27, ал. 2, изречение първо от Наредбата за определяне на условията, реда и механизма за функциониране на Информационната система за управление и наблюдение на средствата от Европейските структурни и инвестиционни фондове (ИСУН) и за провеждане на производства пред управляващите органи посредством ИСУН (приета с ПМС № 243 от 20.09.2016 г., обн., ДВ, бр. 76 от 30.09.2016 г, посл. изм. ДВ. бр. 63 от 25.07.2023 г.).

За дата на получаване на съобщението от кандидата се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. УО не носи отговорност, ако кандидатите не получават уведомления за кореспонденцията с УО. Кандидатите, чиито проектни предложения са включени в списъка, могат да подадат писмени възражения пред Ръководителя на УО в едноседмичен срок от съобщаването посредством ИСУН. Към възражението не могат да се представят нови документи, които не са били част от първоначално представеното проектно предложение и/или не са допълнени по реда на т. 24 от настоящите Условия за кандидатстване. Ръководителят на УО се произнася по основателността на възражението в едноседмичен срок от неговото получаване като може да върне проектното предложение за техническа и финансова оценка или да прекрати производството по отношение на съответния кандидат.

**ВАЖНО:** УО няма да разглежда повторни и/или допълнителни възражения от кандидатите, включени в списъка на проектните предложения, които не се допускат до техническа и финансова оценка, както и изпратени след срока по чл. 34, ал. 3 от ЗУСЕФСУ и чл. 19, ал. 4 от ПМС № 23/2023 г.

### 21.2. Техническа и финансова оценка:

Техническата и финансова оценка се извършва само за проектните предложения, които са преминали успешно оценка на административното съответствие и допустимостта.

Критериите за техническа и финансова оценка на проектните предложения са обособени в раздели и подраздели и са изчерпателно изброени в Приложение 5 към Условията за кандидатстване.

Оценката на този етап включва и проверка и оценка на реалистичността, ефективността и допустимостта на всички предвидени дейности и разходи. В процеса на техническа и финансова оценка Оценителната комисия може да извърши корекции в бюджета на проектното предложение, в случай че установи:

- наличие на недопустими дейности и/или разходи;

- несъответствие между предвидените дейности и размера на видовете заложените разходи, съобразно определения размер на еднократна сума за една или две услуги;

- дублиране на разходи;

- неспазване на заложените в Условията за кандидатстване правила или ограничения за размера на еднократните суми;

Промените в бюджета не могат да доведат до:

- увеличаване на размера или на интензитета на безвъзмездната финансова помощ, заявени в подаденото проектно предложение;

- невъзможност за изпълнение на целите на проекта или на проектните дейности;

- подобряване на качеството на проектното предложение и нарушаване на принципите по чл. 29, ал. 1, т. 1 и т. 2 от ЗУСЕФСУ.

В интерес на кандидата е да планира дейности и да представи бюджет, реалистични и ефективни от гледна точка на целта на проекта и планираните разходи.

Ако служебно бъдат премахнати всички заявени разходи от бюджета на проекта, проектното предложение **ще бъде отхвърлено**.

Възможно е да бъдат установени и обстоятелства, които да изискват **допълнителна пояснителна информация или документ** от кандидатите относно декларираните обстоятелства и представените документи, съгласно т. 24 от Условията за кандидатстване. Тази възможност не може да води до подобряване на качеството на проектното предложение и до нарушаване на принципите по чл. 29, ал. 1 от ЗУСЕФСУ.

Допълнителни разяснения и документи от кандидатите могат да бъдат изискани като за целта ще бъде предоставян срок не по-кратък от една седмица от датата на получаване на искането за предоставяне на допълнителни разяснения/документи. Исканията за представяне на допълнителни документи и разяснения ще се изпращат през ИСУН чрез електронния профил на кандидата като кандидатът ще бъде известяван за посоченото електронно чрез електронния адрес, асоцииран към неговия профил. Независимо от посочената функционалност, с която разполага системата ИСУН кандидатът следва да има ангажимент да проверява профила си в ИСУН ежедневно. В тази връзка, е необходимо кандидатите да разполагат винаги с достъп до електронния адрес, към който е асоцииран профила в ИСУН. За дата на получаване на искането за документи/информация се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. Подавайки електронно проектно предложение, кандидатът се съгласява комуникацията по време на оценката да става единствено посредством ИСУН, в профила от който е подадено предложението. Съобщенията, получени на електронната поща, посочена от кандидата, не са част от кореспонденцията по повод на и във връзка с процеса по оценка.

Отговорност на кандидата е да проверява регулярно по своя инициатива профила си в ИСУН за наличието на съобщения, отправени към него по повод и във връзка с производството по предоставяне на безвъзмездна финансова помощ. Кандидатът представя допълнителните разяснения и/или документи по електронен път чрез ИСУН.

Допълнителна информация може да бъде предоставена само по искане на оценителната комисия като информацията не следва да съдържа елементи, водещи до подобряване на първоначалното проектно предложение. При непредставяне на изисканата допълнителна информация или разяснения в срок, проектното предложение може да бъде отхвърлено или съответно да получи по-малък брой точки. Всяка информация, предоставена извън официално изисканата от Оценителната комисия, няма да бъде вземана под внимание.

Техническият процес свързан с представянето на допълнителна информация/документи е описан в Ръководството за потребителя за модул “Е-кандидатстване” в раздел „Ръководство за работа със системата“ в публичния модул на ИСУН[[20]](#footnote-21).

## 22. Критерии и методика за оценка на проектните предложения[[21]](#footnote-22):

Съгласно Критерии и методология за оценка на проектните предложения – Приложение 5.

**ВАЖНО:** Проектните предложения, получили **минимум 10 точки** на етап „Техническа и финансова оценка” се класират в низходящ ред съобразно получената оценка, като се изготвят отделни списъци за класиране в зависимост от региона, в който ще се реализира проектното предложение. За финансиране се предлагат всички или част от проектите по реда на класирането до покриване на размера на бюджета за съответния регион на планиране, определен в т. 8 „Общ размер на безвъзмездната финансова помощ по процедурата“ от Условията за кандидатстване.

Проектни предложения, които са получили **по-малко от 10 точки** по критериите за техническа и финансова оценка, **се отхвърлят**.

За проектни предложения, които са получили еднакъв средноаритметичен брой точки на етап „Техническа и финансова оценка“, класирането ще се извърши по следния начин:

Проектните предложения ще бъдат класирани съобразно получения брой точки по следните критерии: II.2, II.1, I.1 и I.2. В случай че има равенство по всички гореизброени показатели, проектните предложения ще бъдат класирани по реда на подаването им в ИСУН.

**Решение за отхвърляне** на дадено проектно предложение ще бъде вземано на следните основания:

- Предложението е непълно или не отговаря в други отношения на поставените условия за административно съответствие;

- Кандидатът не отговаря на условията за допустимост;

- Проектът не отговаря на условията за допустимост;

- Проектът не покрива критериите за качество (не покрива минималния брой точки и/или оценителната комисия е премахнала всички разходи);

- Не са спазени други критерии и/или изисквания, посочени в Условията за кандидатстване;

- Кандидатите са представили невярна информация с цел получаване на безвъзмездна помощ по настоящата процедура или не са представили изискваната задължителна според Условията за кандидатстване информация.

## 23. Начин на подаване на проектните предложения/концепциите за проектни предложения:

Подаването на проектното предложение по настоящата процедура се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез Информационната система за управление и наблюдение на средствата от ЕФСУ, **раздел „Европейски фондове при споделено управление (2021-2027)“**, единствено с използването на валиден Квалифициран електронен подпис[[22]](#footnote-23) (КЕП), издаден от доставчик на квалифицирани електронни удостоверителни услуги по смисъла на чл. 3, параграф 20) от Регламент (ЕС) № 910/2014, чрез модула „Е-кандидатстване“ на следния интернет адрес: <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>.

Подготовката и подаването на проектното предложение в ИСУН се извършва по следния начин: Кандидатът влиза в ИСУН, след регистрация чрез имейл и парола, избира настоящата процедура за кандидатстване от „Отворени процедури“ и създава ново проектно предложение.

Проектното предложение по настоящата процедура се изготвя от кандидата съгласно инструкциите на УО, дадени в Примерните указания за попълване на електронен Формуляр за кандидатстване (Приложение 6).

**Изискващите се съгласно т. 24 от Условията за кандидатстване придружителни документи** към формуляра за кандидатстване също **се подават изцяло електронно**. Всички документи се представят на български език без корекции. Документ, чийто оригинал е на чужд език, се представя и в превод на български език.

**ВАЖНО:** Проектното предложение, както и провежданата от страна на Оценителната комисия кореспонденцията към него, се подава електронно чрез ИСУН като се подписва с валиден КЕП към датата на кандидатстване от лице, което е **официален представляващ** на кандидата и е вписан като такъв в ТР и Регистъра на ЮЛНЦ[[23]](#footnote-24), **или упълномощено от него лице**. В случаите, когато кандидатът се представлява **само заедно** от няколко физически лица, проектното предложение се подписва от всяко от тях при подаването.

При упълномощаване към Формуляра за кандидатстване в ИСУН следва да се прикачи изрично пълномощно – попълнено по образец (Приложение 1), подписано на хартия и сканирано или подписано с КЕП от официалния представител на кандидата, а в случай че кандидатът се представлява **само заедно** от няколко физически лица, изричното пълномощно се подписва на хартия или с КЕП от всички от тях, сканира се и се прикачва в ИСУН.

В случай на подаване на проектното предложение от пълномощник, КЕП, с който се подписва проектното предложение, следва да бъде с титуляр и автор упълномощеното физическо лице, а в случай на упълномощаване на юридическо лице – КЕП следва да бъде с титуляр упълномощеното юридическо лице и автор – официалният представляващ на упълномощеното юридическо лице.

Проектното предложение е препоръчително да **се подава винаги от профила на кандидата**, не от друг профил, тъй като впоследствие ще бъде използван именно този профил за комуникация с УО на ПНИИДИТ и за отстраняване на нередовности във връзка с подаденото проектно предложение по време на оценката на проектните предложения. По време на етап „Оценка на проектните предложения“, комуникацията с кандидата и отстраняването на нередовности по подаденото проектно предложение ще се извършват електронно чрез профила на кандидата в ИСУН, от който е подадено съответното проектно предложение.

**ВАЖНО:** При отговор, от страна на кандидатите, на постъпили от Оценителната комисия уведомления за отстраняване на установени нередовности, свързани с оценката на подаденото проектно предложение, изискванията за подписване на отговора в ИСУН, са аналогични на тези при подаване на проектното предложение. В случай че отговорът, постъпил в ИСУН, не е подписан с валиден КЕП от лице с право да представлява кандидата (вписано като такова в ТР и РЮЛНЦ) или надлежно упълномощено от него за целта лице, проектното предложение може да бъде отхвърлено.

До приключването на работата на Оценителната комисия кандидатът има възможност да оттегли своето проектно предложение като подаде писмено искане пред УО, подписано от официалния представляващ кандидата съгласно Търговския регистър и регистъра на ЮЛНЦ, като в този случай Оценителната комисия не разглежда оттегленото предложение.

Моля, обърнете внимание, че само Формулярът за кандидатстване и изискуемите на етап кандидатстване документи ще бъдат оценявани. Затова изключително важно е тези документи да съдържат цялата необходима информация в пълнота.

Кандидатът носи отговорност за пълнотата и верността на представената в проектното предложението информация, вкл. финансова.

## 

## 24. Списък на документите, които се подават на етап кандидатстване:

Кандидатите по процедурата за безвъзмездна финансова помощ следва да представят към Формуляра за кандидатстване по изцяло електронен път чрез ИСУН следните документи:

**а) Изрично пълномощно за подаване на проектното предложение –** попълнено по образец (Приложение 1), с което се упълномощава титуляра на валиден КЕП, с който ще се подаде проекта.

Документът не е задължителен, а се изисква само в случай, че кандидатите желаят да упълномощят лице, което не е официален представител на предприятието-кандидат, да подаде проектното предложение с валиден КЕП.

Пълномощното се попълва съгласно образеца (Приложение 1) и се подписва (на хартиен носител или с валиден КЕП) от официалния представител на кандидата, а в случай че кандидатът се представлява САМО ЗАЕДНО от няколко физически лица, в пълномощното се попълват данните, същото се подписва от ВСИЧКИ представляващи и се прикачва в раздел „Прикачени документи” от Формуляра за кандидатстване в ИСУН.

**б)** **Декларация при кандидатстване** – попълнена по образец (Приложение 2).

**ВАЖНО:** Декларацията по **буква б/** се попълва и подписва от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин.

**в) Декларация за държавни помощи** – попълнена по образец (Приложение 3), и Приложение 3.1 към нея.

**Приложение 3.1** към декларацията следва да се представи САМО от кандидати, които са получавали държавна помощ (без ограничение в периода назад).

**ВАЖНО:** В случай че след подаване на проектното предложение **настъпи промяна по отношение на получената държавна помощ** от кандидата, същият следва да уведоми писмено УО и да изпрати нова Декларация за държавни помощи (Приложение 3 и Приложение 3.1.), с попълнени актуални данни в нея, в срок от 5 (пет) работни дни посредством модул „Комуникация с УО“ в ИСУН. Новата декларация се попълва и подписва с КЕП от официален представляващ на кандидата и вписан като такъв в ТР и регистър на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с КЕП от ВСЯКО от тях.

**г)** **Декларация за обстоятелствата по чл. 3 и чл. 4 от Закона за малките и средните предприятия** – попълнена по образец (Приложение 4).

Ако кандидатът има САМО един официален представляващ и проектът се подава с негов валиден КЕП, то **декларациите по букви б), в) и г)** НЕ е необходимо да бъдат прилагани в раздел „Прикачени документи“ от Формуляра за кандидатстване, в случай че релевантната информация е попълнена и декларирана електронно от кандидата в раздел „E-Декларации“ във Формуляра за кандидатстване.

**Декларациите по букви б), в) и г)** трябва да бъдат приложени в раздел „Прикачени документи“ от Формуляра за кандидатстване, в случаите когато:

- кандидатът има двама или повече официални представляващи, вписани в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин, а Формулярът за кандидатстване се подава с КЕП само от единия от тях: в този случай **декларацията по буква б)** се попълва, датира и подписва от ВСИЧКИ останали представляващи (независимо дали представляват кандидата заедно и/или поотделно), които не са подписали с КЕП Формуляра за кандидатстване и се прилага в раздел „Прикачени документи“ от Формуляра.

- кандидатът се представлява САМО ЗАЕДНО от няколко физически лица, вписани в ТР и регистъра на ЮЛНЦ (вкл. прокурист/и, ако е приложимо), а Формулярът за кандидатстване се подава с КЕП само от единия от тях: в този случай **декларациите по букви в) и г)** се попълват, датират и подписват от ВСИЧКИ останали представляващи, които не са подписали с КЕП Формуляра за кандидатстване, след което се прилагат в раздел „Прикачени документи“ от Формуляра.

- Формулярът за кандидатстване се подава **с КЕП от упълномощено лице**: в този случай **декларацията по буква б)** се попълва, датира и подписва от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо) и се прилага в раздел „Прикачени документи“ от Формуляра. Съответно **декларациите по букви в) и г)** се попълват, датират и подписват от официален представляващ на кандидата, а ако предприятието се представлява САМО заедно от няколко физически лица - **декларациите по букви в) и г)** се попълват, датират и подписват от всички тях и се прилагат в раздел „Прикачени документи“ от Формуляра.

**ВАЖНО:** Информацията, декларирана в раздел „Е-декларации“ от Формуляра за кандидатстване трябва да бъде идентична с тази, в **декларациите по букви б), в) и г)**, прикачени в раздел „Прикачени документи“ от Формуляра.

**ВАЖНО**: Моля, запознайте се с Указанията за подписване на Формуляра за кандидатстване и приложимите документи, представени в Приложение 6.

Допустими са следните три варианта на подписване на Декларациите:

**- Вариант 1:** Декларациите се попълват по образец, датират се и се подписват **на хартиен носител** от съответните лица, официално представляващи кандидата и вписани в ТР и регистъра на ЮЛНЦ (вкл. прокурист/и, ако е приложимо), след което се сканират и се прикачват в раздел „Прикачени документи“ от Формуляра за кандидатстване.

**- Вариант 2:** Декларациите се попълват и **подписват с валиден КЕП** от съответните лица, официално представляващи кандидата (вкл. прокурист/и, ако е приложимо), вписани в ТР и регистъра на ЮЛНЦ и се прикачват в раздел „Прикачени документи“ от Формуляра за кандидатстване. В случай че е възприет подход на подписване на документите с КЕП, то е препоръчително **подписването да е чрез attached signature – файл и подпис в един документ (подписът да се съдържа в документа).**

**- Вариант 3:** Декларациите се попълват по образец, като Е-Декларации в ИСУН, но само в случай че Формулярът за кандидатстване се подава с валиден КЕП на официален представляващ на предприятието-кандидат, вписан в Търговския регистър и регистъра на ЮЛНЦ. В случай че повече от едно лице представлява кандидата, Е-Декларации в ИСУН може да се подават от представляващия, който подписва с КЕП Формуляра за кандидатстване, останалите представляващи **подписват декларациите по букви б), в) и г), съгласно посочените Вариант 1 или Вариант 2**.

**ВАЖНО:** Лицето/ата, официално представляващо/и кандидата, **няма/т право да упълномощава/т други лица да подписват декларациите по букви б), в) и г)**, тъй като с тях се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

**ВАЖНО: Моля, запознайте се с детайлните указания за подписване на Формуляра за кандидатстване и приложимите документи, налични в Приложение 7.**

**ВАЖНО:** В случай че кандидат по процедурата е чуждестранно юридическо лице, с оглед извършване на оценката по отделните критерии, от него могат да бъдат изискани и други допълнителни документи, вкл. документи, удостоверяващи актуално състояние, съотносимите за съответната държава, отчети за дейността (например: счетоводен баланс, отчет за приходите и разходите, отчет за заетите лица и т.н.) и др.

## 

## 25. Краен срок за подаване на проектните предложения:

Ще се прилага процедура чрез подбор на проекти **с един краен срок за кандидатстване**.

**Крайният срок за подаване на проектни предложения не може да бъде по-кратък от 60 дни от датата на обявяване на процедурата, съгласно чл. 12, ал. 2 от ПМС № 23/2023 г. и е 16:30 часа на …….2024 г.**

**ВАЖНО:** В рамките на настоящата процедура кандидатите могат да подадат **само едно проектно предложение[[24]](#footnote-25)** при съобразяване на изискванията по т. 9 от настоящите Условия за кандидатстване. В случай че по настоящата процедура бъдат подадени проектни предложения от няколко свързани предприятия, осъществяващи подобна дейност съгласно посоченото в т. 11.2 от Условията за кандидатстване, по-горе, административен договор за предоставяне на безвъзмездна финансова помощ може да бъде сключен само с едно от тези предприятия. При установено наличие на посоченото обстоятелство, ще бъде издадено Решение за отказ за предоставяне на безвъзмездна финансова помощ на всяко проектно предложение от списъка с одобрени за финансиране проектни предложения, класирано след първото такова, което също е включено в списъка с одобрени за финансиране проектни предложения/списъка с резервни проектни предложения (ако такъв е съставен). Под свързани предприятия се разбират предприятията по чл. 4, ал. 5-8 от Закона за малките и средните предприятия. Под подобна дейност следва да се разбира основна икономическа дейност, попадаща в рамките на същия тризначен цифров код (група) съгласно Класификация на икономическите дейности - КИД-2008 на НСИ . [*https://www.nsi.bg/sites/default/files/files/publications/KID-2008.pdf*](https://www.nsi.bg/sites/default/files/files/publications/KID-2008.pdf)

Кандидатите могат **да задават допълнителни въпроси и да искат разяснения** във връзка с Условията за кандидатстване до 3 седмици преди крайния срок за подаване на проектни предложения. Допълнителни въпроси могат да се задават само в ИСУН, раздел „Европейски фондове при споделено управление (2021-2027)“, процедура BG16RFPR002-1.005 „Малки иновативни грантове за малки и средни предприятия (МСП)“ (на адрес - <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>

Отговорите на въпросите на кандидатите се публикуват на интернет страницата на МИР в раздела на процедурата (на адрес - <https://www.mig.government.bg/programa-nauchni-izsledvaniya-inovaczii-i-digitalizacziya-za-inteligentna-transformacziya/proczeduri-po-pniidit/>), както и в ИСУН, в раздела на процедурата, в 10-дневен срок от получаването им, но не по-късно от две седмици преди изтичането на срока за кандидатстване.

Разясненията се дават по отношение на Условията за кандидатстване, не могат да съдържат становище относно качеството на проектното предложение и са **задължителни** за всички кандидати. Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси.

## 26. Допълнителна информация:

### 26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ:

При одобрен оценителен доклад, на кандидатите, чиито проектни предложения са предложени за отхвърляне ще бъде издадено мотивирано решение, с което се отказва предоставянето на безвъзмездна финансова помощ. Решенията за отхвърляне на всяко от проектните предложения се изпраща до неуспелите кандидати, чрез ИСУН.

Кандидатите, чиито проектни предложения са предложени за финансиране, се поканват да представят в 30-дневен срок доказателства, че отговарят на изискванията за бенефициент, като представят необходимите документи за сключване на административен договор. Когато за удостоверяване на обстоятелствата е необходимо издаването на документи от органи или институции извън страната, срокът може да бъде удължен с 30 дни.

Процедурата по проверка на съответствието на кандидатите с изискванията за бенефициент ще се извършва изцяло в електронната среда на ИСУН, поради което комуникацията между УО и кандидатите ще се провежда единствено чрез ИСУН. До всеки одобрен за финансиране кандидат се изпраща електронно уведомление (покана по чл. 36, ал. 2 от ЗУСЕФСУ) за представяне на конкретни изброени доказателства (документи) за доказване на съответствието му с изискванията за бенефициент. Поканите са електронни документи с електронен подпис на Ръководителя на УО/оправомощено от него лице, които се изпращат чрез ИСУН.

Уведомлението съдържа указания за вида и формата за действителност на изисканите доказателства, както и срока, в който същите следва да бъдат представени. Поканите се считат за получени от съответния кандидат с изпращането им в ИСУН.

**ВАЖНО:** Следва да се има предвид, че изискуемите при извършваната проверка **декларации** са частни документи, които следва да са издадени като електронни такива. В този смисъл, те следва да са подписани с валиден КЕП на задълженото лице - официалния представляващ на кандидата или официалните представляващи го (в случаите, когато предприятието се представлява само заедно) и за представянето им **институтът на упълномощаването е неприложим**.

**I. Списък на документите, които се подават на етап сключване на административни договори:**

**1. НОВА[[25]](#footnote-26) Декларация при кандидатстване (Приложение 2)**.

Нова Декларация при кандидатстване (Приложение 2) е изискуема в случаите, когато:

- налице е промяна в представляващото лице/представляващите лица или друга промяна, настъпила след датата на кандидатстване или ако декларацията е била подадена и подписана от задълженото лице/задължените лица единствено на хартиен носител.

В тези случаи Декларацията се попълва и подписва с валиден КЕП от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо).

**2. НОВА Декларация за държавни помощи (Приложение 3)[[26]](#footnote-27)** и свързаните с нея приложения.

Нова Декларация за държавни помощи (Приложение 3) е изискуема в случаите, когато:

- налице е промяна на представляващото лице/представляващите лица, получената държавна помощ или друга промяна, настъпила след датата на кандидатстване;

- декларацията е била подписана от задълженото лице/задължените лица единствено на хартиен носител, като в случай че предприятието се представлява САМО ЗАЕДНО от двама или повече официални представляващи, вписани в ТР и Регистъра на ЮЛНЦ, декларацията не е била подписана от всички задължени лица с КЕП.

Декларацията се попълва и подписва с валиден КЕП от лице, което е официален представляващ на кандидата и е вписано като такъв в ТР и регистър на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с валиден КЕП от всяко от тях.

**3. НОВА Декларация за обстоятелствата по чл. 3 и чл. 4 от Закона за малките и средните предприятия (Приложение 4) [[27]](#footnote-28).**

**ВАЖНО:** Декларацията се представя само от кандидати, които са микро-, малки или средни предприятия по смисъла на чл. 3 и чл. 4 от ЗМСП и Приложение I „Определение за МСП“ към Регламент (ЕС) № 651/2014 на Комисията.

Нова Декларация за обстоятелствата по чл. 3 и чл. 4 от ЗМСП (Приложение 4) е изискуема в случаите, когато:

- кандидатът се представлява САМО ЗАЕДНО от двама или повече официални представляващи, вписани в ТР и регистъра на ЮЛНЦ, Формулярът за кандидатстване е подаден с КЕП само от единия от тях, а декларацията от останалите задължени лица е била подписана единствено на хартиен носител;

- Формулярът за кандидатстване е бил подаден с КЕП от упълномощено лице, а декларацията е била подписана от задълженото лице/задължените лица единствено на хартиен носител;

- налице е промяна на представляващото/ите лице/а или друга промяна, настъпила след датата на кандидатстване.

В случай че предприятието се представлява САМО ЗАЕДНО от няколко физически лица, вписани в ТР и регистъра на ЮЛНЦ, се попълват данните и декларацията се подписва с валиден КЕП от всяко от тях.

**4. Нотариално заверено пълномощно за подписване на административния договор за предоставяне на безвъзмездна финансова помощ** - подписано от лице, което е официален представляващ на кандидата и е вписано като такъв в ТР и регистъра на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и пълномощното се подписва с валиден КЕП от всяко от тях.

Документът не е задължителен, а се представя само в случай че кандидатите желаят да упълномощят лице, различно от официалния/те представляващ/и на предприятието, да сключи административния договор по процедурата.

**5. Справка за обобщените параметри на предприятието, което подава Декларация за обстоятелствата по чл. 3 и чл. 4 на ЗМСП (Приложение 4.1).**

Справката следва да бъде изготвена въз основа на данните на предприятието-кандидат за последните 2 (две) приключени финансови години към датата на деклариране. **В Справките следва да бъдат посочени годините, за които се отнасят вписаните данни.**

В случай че данните в представените Справки за последните 2 (две) приключени финансови години не потвърждават статуса на микро, малко или средно предприятие, се представят и Справки за предходните 2 (две) последователни финансови години, в които предприятието-кандидат запазва своите параметри по чл. 3 от ЗМСП, без промяна.

**6. Документи, относими и отразяващи разпределението на капитала на предприятието-кандидат** за периода, за който се декларират данни в Декларацията за обстоятелствата по чл. 3 и чл. 4 от ЗМСП, като:

- *Справка за разпределението на капитала на дружеството* – приложимо за акционерните дружества;

- *Книга за акционерите* - приложимо за акционерните дружества с поименни акции;

- *Дружествен договор* - приложимо за дружествата с ограничена отговорност, едноличните дружества с ограничена отговорност (учредителен акт), събирателните дружества и командитните дружества

- *Книга за акционерите и устав* - приложимо за командитните дружества с акции;

- *Устав* - приложимо за кооперациите.

В случай че кандидатът е в отношения на свързаност и/или партньорство по смисъла на чл. 4 от ЗМСП с други предприятия, то (при условията на чл. 23, ал. 6 от Закона за търговския регистър и регистъра на ЮЛНЦ) той трябва да представи документи по настоящата точка и за тези предприятия. За предприятията, с които кандидатите са в отношения на свързаност и/или партньорство, и които са установени в държава, различна от Република България, то изискуемите по настоящата точка документи се представят като еквивалентни на гореизброените и издавани съобразно съответното законодателство на държавата, в която предприятията са установени. Документ, чийто оригинал е на чужд език, се представя и в превод на български език.

**7. Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ,** за всички свързани предприятия и предприятия-партньори (ако е приложимо) за последните 2 (две) приключени/последователни финансови години.

При установяване на свързани предприятия и/или предприятия-партньори по смисъла на ЗМСП, които не са посочени в Справките за обобщените параметри на предприятието (Приложение 3.1), от кандидата (при условията на чл. 23, ал. 6 от Закона за търговския регистър и регистъра на ЮЛНЦ) може да бъде изискано да представи и Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ, за тези предприятия за последните 2 (две) приключени/последователни финансови години.

Посочените документи или еквивалентни на тях, съобразно законодателството на съответната държава, се представят за всички предприятия независимо от мястото, на което са установени. Документ, чийто оригинал е на чужд език, се представя и в превод на български език.

**8. Консолидирани Счетоводен баланс и Отчет за приходите и разходите** (ако е приложимо) на кандидата за последните 2 (две) приключени/последователни финансови години.

Документите се представят в случай че кандидатът съставя консолидиран финансов отчет или е включен чрез консолидиране в консолидирания финансов отчет на друго предприятие.

**9. Документи, удостоверяващи актуалното състояние и реалните собственици** на съответното предприятие (ако е приложимо), в случай че някое от свързаните предприятия или предприятията-партньори на предприятието-кандидат е чуждестранно лице. Документ, чийто оригинал е на чужд език, се представя и в превод на български език.

**10. Справка за група предприятия за последните 3 (три) приключени финансови години** (ако е приложимо). В случай че кандидатът не съставя посочената справка, то следва да се представи списък на предприятията, с които кандидатът формира група предприятия (ако е приложимо).

**11. Справка-извлечение за последната приключила финансова година** **от счетоводните сметки на кандидата** по индивидуалния сметкоплан, утвърден от ръководството на предприятието, отчитащи приходите от дейността в т.ч., отчитащи нетните приходи от продажби, включително и приходите от финансирания и субсидии от държавата, както и отсрочени и разсрочени публични вземания.

**12. Приложение (пояснителни бележки), съставна част от Годишния финансов отчет на кандидата**, **и съответно от** **Консолидирания финансов отчет (за група предприятия) за последната приключила финансова година** (ако е приложимо).

***Документите по точки от 1 до 12 трябва да бъдат подписвани с валиден КЕП от лицето, представляващо кандидата, вписано като такова в ТР и регистъра на ЮЛНЦ, и се прикачат в ИСУН. Упълномощеното лице НЕ е допустимо да подписва (вкл. собственоръчно или чрез КЕП) документите от т. 1 до т. 12.***

**II. С цел проверка на категорията на предприятието и удостоверяване на съответствието на кандидатите с изискванията на чл. 7 от ПМС № 23/2023 г., УО ще извършва служебни проверки, включително и чрез Информационната система за мониторинг на европейски и национални стратегии и регионална политика – МониторСтат (поддържана от НСИ) по отношение на следните документи:**

**1. Счетоводен баланс и Отчет за приходите и разходите на кандидата за 2021 г., 2022 г., 2023 г. и ако е приложимо – за 2024 г.;**

**2. Отчет за заетите лица, средствата за работна заплата и други разходи за труд на кандидата за 2021 г., 2022 г., 2023 г. и ако е приложимо – за 2024 г.;**

**3. Удостоверение от Националната агенция за приходите за липса на задължения на кандидата;**

**4. Удостоверение за липса на задължения към общината по седалището на УО (Столична община) и по седалище на кандидата.**

**ВАЖНО:** Кандидат, чиито задължения (общо от Удостоверенията по т. 3 и т. 4) са повече от 1 на сто от сумата на годишния общ оборот за последната приключена финансова година, или са повече от 50 000 лева, имат право да представят доказателства, че са предприели мерки, които гарантират тяхната надеждност. За тази цел кандидатът може да представи:

- Документ за извършено плащане (включително и ново Удостоверение) в посочения размер или споразумение, или друг документ, от който да е видно, че задълженията са обезпечени или че е било допуснато тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения.

**5. Свидетелство за съдимост на всички лица, които са официални представляващи на кандидата** и са вписани като такива в ТР и регистъра на ЮЛНЦ, независимо от това дали представляват предприятието заедно и/или поотделно, и/или по друг начин.

**ВАЖНО:** Служебна проверка не е възможно да бъде извършена по отношение на лица, които са чуждестранни граждани. Когато за някое от горепосочените лица Свидетелството за съдимост подлежи на издаване от чуждестранен орган, същото се представя и в официален превод, и след легализиция/заверка с апостил/друг приложим режим. Когато в съответната чужда държава Свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**6. Удостоверение от органите на Изпълнителна агенция „Главна инспекция по труда“ във връзка с обстоятелствата по чл. 54, ал. 1, т. 6 от Закона за обществените поръчки (ЗОП).**

**ВАЖНО:** Кандидат, който има влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП има право да докаже, че е предприел съответни мерки за надеждност, като:

- е изяснил изчерпателно фактите и обстоятелствата, като активно е съдействал на компетентните органи, и е изпълнил конкретни предписания, технически, организационни и кадрови мерки, чрез които да се предотвратят нови престъпления или нарушения;

- е платил изцяло дължимото вземане по чл. 128, чл. 228, ал. 3 или чл. 245 от Кодекса на труда (ако е приложимо), включително заверено копие на наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП.

Представените доказателства ще бъдат разглеждани и преценявани от УО като се отчита приложимостта на мерките при спазване на чл. 57, ал. 3, буква б) от ЗОП, тежестта и конкретните обстоятелства, свързани с нарушението.

**III. Преди сключване на административен договор, УО ще извършва и следните проверки по отношение на всички кандидати, до които са изпратени покани по чл. 36, ал. 2 от ЗУСЕФСУ:**

**1. Кандидатът е регистриран по реда на Търговския закон или съответно Закона за кооперациите.**

**2. Член на управителен или контролен орган, както и временно изпълняващ такава длъжност, включително прокурист или търговски пълномощник на кандидата, не е свързано лице** по смисъла на § 1, т. 9 от Допълнителните разпоредби на Закона за противодействие на корупцията с Ръководителя на УО.

**3. Кандидатът отговаря на изискванията за** **микро-, малки и средни предприятия (МСП)** по смисъла на чл. 3 и чл. 4 от ЗМСП и Приложение I „Определение за МСП“ към Регламент (ЕС) № 651/2014 на Комисията;

**ВАЖНО:** Преди сключване на АДПБФП ще се извършва документална **проверка на категорията на предприятието** (микро-, малко или средно предприятие, съгласно ЗМСП, **към датата на кандидатстване и към датата на сключване на административния договор**. В случай че при проверката се установи, че кандидат не отговаря на изискванията за микро, малко и средно предприятие по смисъла на ЗМСП, както на етап кандидатстване, така и преди сключване на административен договор, ще бъде издавано Решение за отказ за предоставяне на безвъзмездно финансиране на съответния кандидат.

**4.** В случай че бъде установена погрешно декларирана/посочена категория (на етап кандидатстване), преди сключване на административния договор, ще бъде извършена проверка за съответствие на кандидата с изискването по т. 11.1. подт. 4) от Условията за кандидатстване за **реализирани нетни приходи от продажби за 2023 финансова година** в зависимост от категорията на предприятието. При установяване на несъответствие с посоченото изискване, ще бъде издавано Решение за отказ за предоставяне на безвъзмездно финансиране на съответния кандидат.

**5.** Кандидатът не попада в ограниченията, посочени в т. 11.2 „Критерии за недопустимост на кандидатите” от Условията за кандидатстване.

В случай че бъде установено обстоятелство, довело до неспазване на заложени в Условията за кандидатстване правила или ограничения, които водят до заключение, че кандидатът не отговаря на изискванията за бенефициент, ще бъде издадено Решение за отказ за предоставяне на безвъзмездна финансова помощ за съответния кандидат.

**IV. Преди сключване на административен договор ще се извършват и следните проверки за удостоверяване на съответствието с изискванията, произтичащи от Регламент (ЕС) № 651/2014 на Комисията:**

**1.** Кандидатът (и на ниво група) **няма неизпълнено разпореждане за възстановяване** вследствие на предходно решение на Европейската комисията, с което дадена помощ се обявява за незаконосъобразна и несъвместима с общия пазар.

Съгласно Регламент (ЕС) № 651/2014 на Комисията недопустими са кандидати (и на ниво група), които са обект на неизпълнено разпореждане за възстановяване вследствие на предходно решение на Европейската комисията, с което дадена помощ се обявява за незаконосъобразна и несъвместима с общия пазар.

Проверката се извършва на база информацията в Публичния регистър на ЕК - <http://ec.europa.eu/competition/elojade/isef/index.cfm?clear=1&policy_area_id=3>):, проверка по вид решение – отрицателно решение с възстановяване, а също и в Информационната система „Регистър на минималните помощи”, поддържан от Министерство на финансите, относно обстоятелството дали кандидатът е получавал помощ за оздравяване или съответно помощ за преструктуриране.

**2.** Кандидатът (и на ниво група) **не е в затруднено положение** съгласно чл. 2, пар. 18 от Регламент (ЕС) № 651/2014 на Комисията.

Съгласно чл. 1, пар. 4, буква в) от Регламент (ЕС) № 651/2014, недопустими са кандидати (и на ниво група), които са в затруднено положение съгласно чл. 2, пар. 18 от същия Регламент.

**ВАЖНО:** Проверката и определянето на „група” от предприятия по настоящата точка 2. ще се извършва по отношение на предприятие майка и всички негови дъщерни предприятия, като: „предприятие майка” означава предприятие, което контролира едно или повече дъщерни предприятия и съответно „дъщерно предприятие” означава предприятие, което се контролира от предприятие майка, включително дъщерно предприятие на крайно предприятие майка. Проверката включва преценка във връзка с наличието на икономически субект (кандидат), имащ общ източник на контрол на основание не само представения консолидиран финансов отчет (за група предприятия), но и наличната информация в публичните регистри (вкл. ТР и регистъра на ЮЛНЦ), отчитайки възможността общият източник на контрол да се осъществява, както от предприятия, така и от физически лица, участващи в управлението им.

**2.1.** В случай на **акционерно дружество, дружество с ограничена отговорност, командитно дружество с акции или кооперация или други дружества по Приложение I към Директива 2013/34/ЕС** (различно от МСП, което съществува по-малко от три години или, за целите на допустимостта за помощите за рисково финансиране, МСП, което изпълнява условието в член 21, параграф 3, буква б) и отговаря на условията за инвестиции за рисково финансиране въз основа на извършен от избрания финансов посредник финансов и правен анализ) проверката се извършва въз основа на данните за последната приключена финансова година, както следва:

Едно предприятие ще бъде считано за „предприятие в затруднено положение“, когато сумата на т. III „Резерв от последващи оценки“, т. IV „Резерви“, т. V „Натрупана печалба (загуба) от минали години“ и т. VI „Текуща печалба (загуба)“ от раздел А „Собствен капитал“ на пасивите, описани в Счетоводния баланс на съответното предприятие **е отрицателна стойност**, която надвишава 50% от сумата на т. I „Записан капитал“ и т. II „Премии от емисии“ от раздел А „Собствен капитал“ на пасивите, описани в Счетоводния баланс .

**2.2.** В случай на **събирателно дружество или командитно дружество, или други лица по Приложение II към Директива 2013/34/ЕС** (което не е МСП, което съществува от по-малко от три години или, за целите на допустимостта за помощите за рисково финансиране, МСП, което отговаря на условието по член 21, параграф 3, буква б) и на условията за инвестиции за рисково финансиране въз основа на извършен от избрания финансов посредник финансов и правен анализ) когато капиталът, вписан в баланса на дружеството, **е намалял** с повече от половината поради натрупани загуби. За целите на настоящата разпоредба под понятието „дружество, при което поне някои негови съдружници носят неограничена отговорност за задълженията на дружеството“, се разбира по-специално типовете дружества, посочени в приложение II към Директива 2013/34/ЕС.

**3**. Кандидати, които са получили помощ за оздравяване и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране. Недопустими са кандидати по чл. 2, пар. 18, буква „г“ от Регламент (ЕС) № 651/2014 на Комисията, които са получили помощ за оздравяване и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране. В тази връзка, преди сключване на административен договор, кандидатите следва да представят Справка-извлечение за последната приключила финансова година от счетоводните сметки на кандидата по индивидуалния сметкоплан, утвърден от ръководството на предприятието, отчитащи приходите от дейността в т. ч., отчитащи нетните приходи от продажби, включително и приходите от финансирания и субсидии от държавата, както и отсрочените и разсрочени публични вземания.

**4.** Безвъзмездната финансова помощ, която се предоставя на кандидата по настоящата процедура, заедно с получената държавна помощ от други източници за същите допустими разходи, не надхвърля максимално допустимия размер на помощта по чл. 4, пар. 1, буква „л“ (10 милиона евро на предприятие за проект) и чл. 28 пар. 4 от Регламент на Комисията (ЕС) № 651/2014 до 430 282 лева (220 000 евро) за предприятие за всеки тригодишен период[[28]](#footnote-29) .

**V. Преди сключване на административен договор ще се извършва и документална проверка за свързани предприятия на кандидата, осъществяващи подобна дейност** - включени в Списъка на предложените за финансиране проектни предложения/Списъка с резервните проектни предложения. Свързаността на кандидатите ще се изследва към датата на сключване на административния договор. Под свързани предприятия се разбират предприятията по чл. 4, ал. 5-8 от ЗМСП. В случай че при проверката се установи, че едно или повече свързани предприятия на кандидата са подали проектни предложения по процедурата, ще бъде издавано Решение за отказ за предоставяне на безвъзмездна финансова помощ на всяко предложение от Списъка на предложените за финансиране проектни предложения, класирано на по-ниска позиция след първото такова, което също е включено в Списъка на предложените за финансиране проектни предложения/Списъка с резервните проектни предложения (ако такъв е съставен). Под подобна дейност следва да се разбира основна икономическа дейност, попадаща в рамките на същия тризначен цифров код (група) съгласно Класификация на икономическите дейности - КИД-2008 на НСИ . [*https://www.nsi.bg/sites/default/files/files/publications/KID-2008.pdf*](https://www.nsi.bg/sites/default/files/files/publications/KID-2008.pdf)

**VI. За целите на изпълнението и електронното отчитане на проектите**, одобрените за финансиране бенефициенти следва самостоятелно **да създадат потребителски профили** за достъп до ИСУН, като използват функционалностите на системата. Потребителските профили за електронно отчитане се създават от одобрените бенефициенти в модул „E-кандидатстване“, раздел „Проектни предложения“, секция (таб) „Профили за Е-отчитане“. За целта в системата следва да се прикачи **Заявление за профил за достъп на ръководител на бенефициента** (Приложение 16 към Условията за изпълнение) **и/или Заявление за профил за достъп на упълномощени от бенефициента лица до ИСУН** (Приложение 17 към Условията за изпълнение) – **подписано с валиден КЕП от лице, което е официален представляващ** на бенефициента и е вписан като такъв в ТР и регистъра на ЮЛНЦ. В случаите, когато бенефициентът се представлява САМО ЗАЕДНО от няколко физически лица, заявлението се попълва и подписва от всички тях.

След проверка на данните, въведени в ИСУН, **УО активира създадения потребителски профил** след сключване на АДПБФП със съответния бенефициент.

Ако кандидат по одобрено за финансиране проектно предложение **откаже сключване на АДПБФП**, се пристъпва към сключване на договор с кандидатите от резервния списък (в случай че такъв е съставен) по поредността на класирането им, до изчерпване на наличния бюджет по процедурата.

Няма да бъде сключван административен договор с одобрен кандидат, по отношение на когото е налице неприключила проверка по сигнал за нередност. Административният договор ще бъде сключен, в случай че проверката по сигнала приключи с извод за липса на нередност.

**При наличие на някое от посочените обстоятелства, покана по чл. 36, ал. 2 от ЗУСЕФСУ до съответния кандидат не се изпраща.**

Ръководителят на УО **издава мотивирано решение, с което отказва предоставянето на безвъзмездна финансова помощ**, в 14-дневен срок от одобряването на оценителния доклад, съответно от изтичането на срока по чл. 36, ал. 2 от ЗУСЕФСУ:

- за всяко проектно предложение, включено в Списък на предложените за отхвърляне проектни предложения и основанието/ята за отхвърлянето им;

- за проектно предложение, включено в Списъка на предложените за финансиране проектни предложения, съответно Списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране - при несъгласие на кандидата да сключи административен договор;

- на кандидат, който не отговаря на изискванията за бенефициент или не е представил в срок доказателства за това;

- за проектни предложения, при които се предвижда финансиране в нарушение на чл. 4, ал. 4 от ЗУСЕФСУ;

Индивидуалните административни актове за отказ за предоставяне на безвъзмездна финансова помощ се издават на кандидата като електронни документи по реда на Закона за електронното управление и се съобщават на кандидатите чрез ИСУН. Към съобщението до съответния кандидат се прикачва и издаденият акт.

При остатъчен финансов ресурс безвъзмездна финансова помощ може да бъде предоставена и за проектни предложения от списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране (ако има съставен такъв) в съответствие с посоченото в т. 8 от Условията за кандидатстване.

## 27. Приложения към Условията за кандидатстване:

Изрично пълномощно за подаване на проектното предложение (Приложение 1);

Декларация при кандидатстване (Приложение 2);

Декларация за държавни помощи (Приложение 3) и свързаните с нея приложения;

Декларация за обстоятелствата по чл. 3 и чл. 4 от Закона за малките и средните предприятия (Приложение 4);

Критерии и методология за оценка на проектните предложения (Приложение 5);

Примерни указания за попълване на електронен Формуляр за кандидатстване (Приложение 6);

Указания за подписване на Формуляра за кандидатстване и приложимите документи (Приложение 7);

Използвани съкращения и основни определения (Приложение 8);

Списък на регионите за планиране в България и областите, попадащи в тях (Приложение 9);

Таблица „Интелигентна специализация на България по райони“ (Приложение 10);

Списък на тематичните области и подобласти от „Иновационна стратегия за интелигентна специализация на България“ 2021-2027 (Приложение 11);

Приложение I към Директива 2003/87/ЕО относно установяване на схема за търговия с квоти за емисии на парникови газове (Приложение 12);

Информация относно спазване на принципа за „ненанасяне на значителни вреди“ (Приложение 13);

Таблица за съответствие с правилата за прилагането на еднократни суми за услуги на МСП за научноизследователска и развойна дейност (Приложение 14);

Примерни услуги в областта на знанието и Услуги за достъп до научни инфраструктури/специализирани лабораторни комплекси или уникално научно оборудване (Приложение 14А);

1. За целите на процедурата посочените организации/институции са „изпълнител на услугата“, съгласно определението в Приложение 8 към Условията за кандидатстване. [↑](#footnote-ref-2)
2. В Република България по-слабо развити региони са: Северозападен регион (СЗР), Северен централен регион (СЦР), Североизточен регион (СИР), Югоизточен регион (ЮИР) и Южен централен регион (ЮЦР). [↑](#footnote-ref-3)
3. В Република България регион в преход е: Югозападен регион (ЮЗР). [↑](#footnote-ref-4)
4. За допълнителна информация вж. определенията за „Консултантски услуги в областта на иновациите“ и „Услуги в подкрепа на иновациите“, посочени в Приложение 8 към Условията за кандидатстване. [↑](#footnote-ref-5)
5. Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика [↑](#footnote-ref-6)
6. Отчет за приходите и разходите за 2023 г. на предприятието-кандидат: стойността по ред „Нетни приходи от продажби“ (код на реда 15100, колона 1). [↑](#footnote-ref-7)
7. Отчет за заетите лица, средствата за работна заплата и други разходи за труд за 2023 г. на предприятието-кандидат – сборът от стойността по ред „Наети лица по трудово или служебно правоотношение без лицата в отпуск по майчинство“ (код 1001), стойността по ред „Наети лица по договори за управление и контрол (код 1400) и стойността по ред „Работещи собственици“ (код 1600). В случай на предприятия, несъставящи баланс (ЕТ), данните за редовете с посочените кодове от Отчета за заетите лица, средствата за работна заплата и други разходи за труд за 2023 г. се вземат от Справка 2 „Заети лица“, част от Отчета за приходите и разходите за 2023 г., съответно ред „Наети по трудов договор“ (код 1001), ред „Наети лица по договори за управление и контрол“ (код 1400) и ред „Работещи собственици“ (код 1600). [↑](#footnote-ref-8)
8. Постановление № 23 на Министерския съвет от 13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 – 2027 г. [↑](#footnote-ref-9)
9. Класификация на икономическите дейности (КИД) 2008 е публикувана на интернет страницата на Националния статистически институт (НСИ) на адрес: <https://www.nsi.bg/sites/default/files/files/publications/KID-2008.pdf> [↑](#footnote-ref-10)
10. Допустимата дейност „Услуги в подкрепа на иновациите“, включва:

    1) „Консултантски услуги в областта на иновациите“, съгласно чл. 2, пар. 94 от Регламент (ЕС) № 651/2014.

    2) Услуги и/или достъп до научни инфраструктури/специализирани лабораторни комплекси или уникално научно оборудване, за което МСП заявяват необходимост от подкрепа. Услугите ще се предоставят от “изпълнител на услуги“, съгласно определението в Приложение 8 към Условията за кандидатстване [↑](#footnote-ref-11)
11. В случай че допустимата дейност по проекта, включва повече от една услуга, които попадат в повече от една област на ИСИС 2021-2027, за целите на настоящата процедура, **следва да се избере и посочи във Формуляра за кандидатстване в раздел „Финансова информация – кодове по измерения“, САМО ЕДНА тематична област като водеща**. [↑](#footnote-ref-12)
12. Определение и допълнителна информация относно спазване на принципа за „ненанасяне на значителни вреди“ са представени в Приложение 8 и Приложение 13 към Условията за кандидатстване. [↑](#footnote-ref-13)
13. В съответствие с чл. 192, пар. 2 от Регламент (ЕС, Евратом) 2018/1046 на Европейския парламент и на Съвета от 18 юли 2018 година, печалбата се определя като надвишаването на постъпленията спрямо допустимите разходи направени от бенефициента по съответното проектно предложение в момента на предявяване на искане за окончателно плащане на отпусната по проекта безвъзмездна помощ. Посочените постъпления се ограничават до прихода, генериран от дейностите по проекта. [↑](#footnote-ref-14)
14. <https://ec.europa.eu/regional_policy/information-sources/publications/studies/2023/study-to-develop-eu-level-simplified-cost-options-scos-and-other-eu-level-results-based-tools-in-the-programming-period-2021-2027_en> [↑](#footnote-ref-15)
15. Съгласно определението за „започване на работите по проекта“, посочено в Приложение 8 към Условията за кандидатстване. [↑](#footnote-ref-16)
16. Определение и допълнителна информация относно спазване на принципа за „ненанасяне на значителни вреди“ са представени в Приложение 8 и Приложение 13 към Условията за кандидатстване. [↑](#footnote-ref-17)
17. Периодът от датата на предоставяне на помощта по настоящата процедура до същата дата три години назад [↑](#footnote-ref-18)
18. Съгласно информацията за „Харта на основните права на Европейския съюз”, посочена в Приложение 8 към Условията за кандидатстване и Насоките за прилагане на Хартата на основните права на ЕС, публикувани на интернет адрес - <https://www.eufunds.bg/bg/node/8223> [↑](#footnote-ref-19)
19. Съгласно информацията за „Конвенция на ООН за правата на хората с увреждания”, посочена в Приложение 8 към Условията за кандидатстване и Насоките за прилагане на Конвенцията на ООН за правата на хората с увреждания, публикувани на интернет адрес - <https://www.eufunds.bg/bg/node/8224> [↑](#footnote-ref-20)
20. Ръководството може да бъде намерено на интернет адрес: <https://eumis2020.government.bg/bg/s/Help/Index>, раздел "Ръководство за работа със системата", файл „Ръководство за подаване на проектни предложения“. [↑](#footnote-ref-21)
21. Подробна информация относно критериите за оценка, точките, които се присъждат по всеки един от тях и източниците на проверка, е посочена в Критерии и методология за оценка на проектните предложения (Приложение 5). [↑](#footnote-ref-22)
22. Валиден КЕП е КЕП с титуляр и автор - физическото лице, което е официален представител на кандидата, или КЕП с титуляр юридическото лице-кандидат, като автор на подписа в този случай следва да е официалния представител на предприятието-кандидат. [↑](#footnote-ref-23)
23. За целите на настоящите Условия за кандидатстване под „лице, което е официален представляващ на кандидата и е вписан като такъв в ТР и Регистъра на ЮЛНЦ“ следва да се разбира официален представител на предприятието, който е вписан като такъв в ТР и Регистъра на ЮЛНЦ. [↑](#footnote-ref-24)
24. В случай че един и същи кандидат е подал повече от едно проектно предложение, Оценителната комисия разглежда само последното постъпило предложение, а предходните се считат за оттеглени. [↑](#footnote-ref-25)
25. Актуална Декларация при кандидатстване (Приложение 2). [↑](#footnote-ref-26)
26. Актуална Декларация за държавни помощи (Приложение 3). [↑](#footnote-ref-27)
27. Актуална Декларация за обстоятелствата по чл. 3 и чл. 4 от Закона за малките и средните предприятия (Приложение 4). [↑](#footnote-ref-28)
28. Периодът от датата на предоставяне на помощта по настоящата процедура до същата дата три години назад [↑](#footnote-ref-29)